text:
OGNIR til sølu/leigu
BYGDARRÁÐSFUNDIR
KORT
VEÐRIÐ
Forsíðarss
25. Mar 2019
Fótbóltur fyri børn við tilflytarabakgrund
Leygardagin 30. mars 2019 bjóðar Fótbóltssambandið øllum børnum (5 – 12 ár) við tilflytarabakgrund til eitt stuttligt fótbóltstiltak í Sandavági og á Eiði. Flestu føroysk børn eru virkin í einum ella fleiri ítróttarfeløgunum og er hetta tí
25. Mar 2019
Húsarhaldsposarnir ikki heintaðir í dag
Vegna tekniskar trupulleikar verða húsarhaldsposarnir ikki heintaðir í Vestmanna og á Válinum í dag, men í morgin, týsdagin 26. mars, ístaðin.
25. Mar 2019
Niðari Vegur
Vestmanna Kommuna er byrjað at breiðka part av Niðara Vegi. Í hesum sambandi verður vegurin stongdur fyri ferðslu - væntandi alla hesa vikuna og part av komandi viku.
25. Mar 2019
Páskahugni á bókasavninum
Hósdagin 4. apríl kl. 16 - 18 verður páskahugni á bókasavninum. Hjartaliga vælkomin børn og vaksin. Vit fara at gera ymiskt páska- og várligt prýði. Kl. 18 - 20 verður bókasavnið opið sum vanligt. Nógvar bøkur bíða eftir tykkum.
22. Mar 2019
Navnakapping
Í 2010 bleiv bingjuplássið í Vestmanna flutt uttast í grótbrotið. Síðani tá hevur verið arbeitt miðvíst fram ímóti at skilja burturkastið so væl sum til ber, soleiðis at tað í dag eru móttøkubólkar til flest øll sløg av burturkasti. Harumframt
12. Mar 2019
Sjómanskvinnuringurin kemur saman
Frá Sjómanskvinnuringinum: Týskvøldið 12.mars kl. 19.00, kemur sjómanskvinnuringurin í Vestmanna saman í Missiónshúsinum.Sjómanskvinnuringurin í Sandavági vitjar. Heri Joensen prestur sigur frá ferð til St. Kilda Hjartaliga vælkomnar allar! Sjómanskvinnuringurin í Vestmanna
11. Mar 2019
Veks søkir eftir heilsuhjálpara, heilsurøktarum og sjúkrarøktarfrøðingi
Størv í Heimatænastuni í VEKS Vit sóknast eftir · Heilsurøktara, brøk 0,7 til Røktarheimið á Mørkini · Heilsurøktara, brøk 0,7 til Korndalsbýlið ·
01. Mar 2019
Træstubbar/pinnabrenni
Umsjónarmaðurin hevur skorið træstammur/pinnabrenni sundur. Tilfarið er reint træ, og er vælegna at brenna. Borgarar kunnu heinta hetta ókeypis á bingjuplássinum. Bingjuplássið er opið mánadag - fríggjadag kl. 16.00 - 18.00 og leygardag kl. 14.00-17.00
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


c: text/html

text:
Snævurskygd nationalisma nú eisini í vinnupolitikkin hjá Tórshavnar Kommunu
Tað er ófatuligt, at ein kommunalpolitikari sum Gunvør Balle, varaborgarstjóri, brúkar snævurskygda nationalismu til at skeikla ætlanina hjá kommununi at skapa nakrar góðar vinnukarmar í høvuðsstaðnum og við hesum leggja fótonglar í vegin fyri at gagnnýta nýíløguna í havnalagið uppá 500 mió. kr.
Tað er opinbart ógvuliga neyðugt fyri hana at sáa iva um íløguna og tryggja sær, áðrenn havnalagið verður tikið í nýtslu, at seta avmarkingar og senda nøkur ómetaliga negativ signalir og vevja tað saman við at verja okkara land ímóti øllum verðsins vanlukkum.
Vit skulu liva av ferðavinnu, saman við fiski- og alivinnu, men hon sigur nú við umverðina .... “Vit mugu stýra ferða- og cruise vinnuni annars stýrir hon okkum”.
Altso tit ferðafólk eru ikki vælkomin at sigla framvið her at vitja í Føroyum og á Havnina.
Men, hvat stødd á ferðamannaskipum tosar hon um í tonnagu ella tali á ferðafólkum, og hvørja dálking tosar hon um - fleiri av ferðamannaskipunum eru nýggj og dálka kanska munandi minni enn vit sjálvi kunnu vísa á í Føroyum.
Vit sláa øll altjóða met í dálking av umhvørvinum pr. íbúgva, men tað eru vit sjálvi, sum standa fyri tí - og ikki útlendsk ferðamannaskip.
Hvat verður tað næsta ..... Ætlar Gunvør sær umborð á ferðamannaskipini at kanna, hvørji fólkasløg eru umborð og um tey kunnu hótta Føroyar.
Avleiðingarnar av slíkum fíggindaligum vinnupolitikki ella vantandi vinnupolitikki, kann bara hava við sær stóran skaða fyri hesa vinnugrein, sum enn er í einari uppbyggingarfasu.
Hvørjum vil Gunvør tekkjast ella hvørji seráhugamál røkir hon?
Annfinn Brekkstein
býráðslimur fyri Sambandsflokkin í Tórshavnar Kommunu
Mest lisið í farnu viku
Ein lesari hevur sent okkum hesa myndina
Nótaskipini bíða eftir landingartørni og fáa lægri prís
Eru í Liberia fyri at fylgja við arbeiðinum sum føroyingar stuðla
Vespureiðrið (104) - 15. apríl 2019
Sandoyarsendingin (1) - 15. apríl 2019
Prát við Ellinor og Matildu Mercedis Finnsdóttir Hansen, um m.a. hvussu tað er at verða børn hjá almennum persóni
Evy Toftegaard Nielsen og Anfinn Nielsen fáa gestir í annaðkvøld
Teir bíðaðu í hálvtannað ár eftir løn
Sandmaðkur í fiski kemur frá kópi
MYNDARØÐ: Soleiðis sá ætlanin á Sundi út í 1984
Fróðskaparsetrið er ikki eitt danskt universitet
Globala upphitingin skapar nýggja havn í Íslandi
Útbyggingin av Hotel Føroyum tekur skap
Skráin hjá IKTUS, sunnudag 14. apríl 2019
Prát við Maibritt Sivertsen, sum eigur Fossabúðina norðuri í Sundi
Føroyska Barnahjálpin vitjan av forsetanum í Liberia
Eftirlýsing: Eigur tú myndir av Vesturvón
Nýggj sending beint nú á R7: "SANDOYARSENDINGIN"
Fyrireikingarnar til Várdagar og Bátafestivalin komnar undir land
Metis á R7 í dag kl. 13.00 til 15.00
FC Midtjylland og Áki Samuelsen gjørt sáttmála
Hvat er hent á Føroya Banka?
Ingilín og Jógvan stilla upp fyri felagið í Norðstreymi
65 fangar flýddu úr fongsli á feriuoyggj
Samband
Postboks 226
FO-600 Saltangará

robotstxt: allowed

filter: keep


text:
REGLUR – VETRARKAPPINGIN Í RENNING 2017/2018
Endamál
Endamálið við kappingini er at skapa dygdargóðar kappingar fyri rennarar á einum hvørjum støði, og at økja og styrkja um áhugan fyri renning yvirhøvur.
Navn
Almenna navnið á kappingini er: BETRI Vetrarkappingin 2017/2018
Reglur fyri luttøku
Kappingin er fyri allar limir í frælsu ítróttafeløgunum í landinum, sum eru limur í FÍF. Kappingarnevndin hjá FÍF kann geva undantaksloyvi til einstaklingar í serligum førum.
Bert rennarar, sum eru skrásettir limir í einum felag áðrenn kappingardag, kunnu telja við. Ein rennari kann skifta felag í sama kappingarári.
Tað verður kappast í hesum bólkum:
-Kvinnur / menn opin bólkur (f. -2001)
-Kvinnur veteranar / Menn Veteranar (f. 1963-1972)
-Kvinnur/Menn Superveteranar (f. 1953-1962 )
-Kvinnur/Menn Ultraveteranar (f. 1952 ella fyrr) (Talan verður um eitt royndár fyri hendan aldursbólkin)
-Kvinnuunglingar / Mansunglingar (f. 1997-2001)
-Gentur / Dreingir (f. 2002-2006)
Tað verður skipað fyri einstaklinga- og liðkapping. Tríggir rennarar eru á hvørjum liði. Hvørt felag kann hava óavmarkað tal av liðum hjá monnum og hjá kvinnum. Tvs. rennari nr. 1.-3. hjá felagnum manna lið 1, rennari 4.-6. manna lið 2 og rennari 7.-9. manna lið 3 osv. Liðið fær somu stig sum rennarin fær í opna bólkinum. Tað er altíð teir tríggir rennarar, sum eftir hvørt einstakt umfar liggja á ovast, sum mynda stigini hjá hvørjum einstøkum liði.
Kappingarsløg
Kappingarnar kunnu verða landsveg-, býar-, ella crossrenning. Kappingarsløg verða fastløgd áðrenn kappingarbyrjan.
Kappingar
Talið av kappingum er átta:
1. umfar – 04. November 2017 Runt Agnið: 10,3 km (ca. 5 km) –Roysnið
2. umfar – 18. November 2017 Kerjar (Náttúrurenning): 10,5 km (1,5 Km) – Hvirlan
3. umfar – 25. November 2017: ? km (? km) – Bragdið
4. umfar – 13. Januar 2018 í Sørvági: 8 km (3,3 km) – Frælsi
5. umfar – 3. Februar 2018 í Hoydølum (FM í cross): 8 km cross (ca. 3 km) – Bragdið
6. umfar – 10. Februar 2018 á Fossánesi: 7-9 km (3-4 km) – Treysti
7. umfar – 3. Mars 2018 í Suðuroy: ?? km (? km) – Hvistan
8. umfar – 17. Mars 2018 í Runavík (FM10): 10 km (5 km) – Roysnið
Kvinnu- og mansunglingar renna sama tein, sum tey vaksnu. Teinurin í klombrum er teinurin, sum gentur og dreingir renna.
Kappingarnevndin loyvir, at motiónsrenning fer fram í somu renning sum vetrarkappingin.
Samanteljing
Samlaða einstaklingakappingin verður avgjørd eftir stigum, sum hvør einstakur rennari ognar sær í hvørjari einstakari kapping. Fimm tey bestu av teimum átta umførunum telja við. Vinnari verður tann íðkarin, sum hevur ognað sær flest stig.
Samlaða liðkappingin verður uppgjørd eftir øllum átta umførunum, har tað eftir hvørt umfar eru teir tríggir rennarar hjá felagnum, su hava flest stig mynda liðið.
Ein skal í minsta lagið hava luttikið í fimm av teimum átta umførunum fyri at telja við í samlaðu kappingini.
Stigatalva:
1 = 50 stig
2 = 47 stig
3 = 45 stig
4 = 43 stig
5 = 41 stig
6 = 40 stig
7 = 39 stig
osfr.
Harumframt verða latin 1 bonusstig um ein hevur luttikið í seks kappingum, 2 bonusstig afturat um ein hevur luttikið í sjey kappingum og so 3 bonusstig afturat um ein hevur luttikið í øllum átta kappingunum.
Stendur tað á jøvnum, vinnur einstaklingurin, sum hevur hevur flest sigrar osv.
Tilmelding
Tilmelding fer fram á staðnum áðrenn kappingarbyrjan ella online á heimasíðuni hjá Frælsum Ítrótti Føroya, sum er www.fif.fo
.
Umsitan
Kappingin verður umsitin av Frælsum Ítrótti Føroya (FÍF).
Oktober 2017
Kappingarnevndin hjá Frælsur Ítróttur Føroya
Hallur Holm
Formaður


text:
Rannvá Holm Mortensen í Galerie Focus/
Leygardagin 10.september klokkan 16 letur Rannvá Holm Mortensen upp framsýning í Galerie Focus, Jóanes Nielsen fer at lesa upp nýggjar yrkingar á ferniseringini.
Rannvá Holm Mortensen nýtir nógv ymisk tøkni og tilfar til sínar myndir og myndevnið er eisini øðrvísi í mun til hvat vit eru von við. Ikki sjáldan hómast feminisma og politisk støðutakan í verkunum, sum taka støði í menniskjanum. Listakvinnan hevur millum annað brúkt collageformin, tað vil siga at hon hevur brúkt foto, grafikk, mála, skrava, líma o.s.fr., hon brúkar betong, leir, gips, jarn v.m. Síðstu árini hevur hon eisini gjørt videofilmar, installasjónir og skulpturar. Framsýningin er opin inntil 22.september. Galerie Focus er í kjallaranum í Lambagerði 1.


text:
Panama er eiði ímillum norðuramerikanska og suðuramerikanska meginlandið. Ígjøgnum landið er Panamaveitin grivin; hon er siglingarleið ímillum Atlantshav og Kyrrahav og hevur stóran týdning í altjóða skipaferðslu. Veðurlagið er heitt og slavið, og har regnar illa, helst á Karibiastrondini. Inni í landinum er nógv fjallalendi. Besta landbúnaðarjørðin er á láglendinum við Kyrrahavsstrondina, har týdningarmesta grøðin er bananir, kaffi og sukur, sum verður dyrkað til útflutnings. Rækjufiskiskapur á grunnum vatni tætt inni við land er eisini tyðandi táttur í útflutningsvinnuni.
Siglingarveitin gjørdi Panama til miðdepil í altjóða handilsskapi og fíggjarvirksemi. Inntøkurnar av veitini og av fríhandilsøkjunum við veitina eru hjartatátturin í búskapi landsins. Síðan 1970 hevur Panama verið ímillum størstu og best umtóktu fíggjardeplarnar í heiminum, tí at har hevur verið so stórt skattafrælsi.
Báðumegin veitina í Panamabýi eru stór handilshús og bankar.
Hvørt ár siglal 4.000 skip ígjøgnum Panamaveitina. Veitin, ið varð latin upp í 1914, er 82 km long og er, har hon er grynst, 12 m djúp. Fjøruti túsund menn, teir flestu úr Karibia, vóru við til at gera veitina, arbeiðið vardi 10 ár og kostaði 380 milliónir dollarar. Fleiri túsund arbeiðsmenn doyðu, tí at arbeiðsviðurskiftini vóru so ring. USA og Panama hava rikið veitina í felag, men í ár 2000 fekk Panama fult ræði á veitini.
Hæddarmunurin ímillum bæði heimshøvini - Atlandshav og Kyrrahav - og Gatunvatn er 26 m. Úr Atlantshavi verða skipini hevjað upp gjøgnum Gatunslúsurnar. Síðan fara tey ígjøgnum slúsurnar við Pedro Miguel og Miraflores og út í Kyrrahav. Tropuregn 9 mánaðir um árið hevur við sær, at nógv vatn er í Gatunvatni. Og tað er haðan, at vatn verður slept í slúsurnar.
Í Panama eru nógvar áir. Leirur, sandur og móra, sum áirnar bera við sær, gera, at áarlendið er avbera fruktagott og hóskar væl til grønmetisdyrkan. Har jørðin er kargari, verður velt nøkur ár, og so liggur hon sum opinekra, til hon er vorðin fruktagóð aftur natúrliga. Henda búnaðarhátt nevna tey roza.
Upprunafólkið í Panama var mest cuna-, guaymi-og chocoindiánar, men teir fækkaðust ógvuliga nógv, tá ið rannsóknarfarar úr Evropa komu higar í 16. øld. Cunaindiánar høvdu stórt vald í landinum og høvdu góðan handil, mest í kano fram við Karibiastrondini. Mætir høvdingar vórðu bornir í liggistóli. Nú á døgum búgva cunaindiánarnir í bygdum og lívbjarga sær við landbúnaði.
Málið, søgan og mentanin í Miðamerika og Suðuramerika hava sum heild røtur aftur í hjálandatíðina. Til 1492, tá ið Kristoffur Kolumbus kom til Bahamaoyggjar, búðu bara indiánar í hesum parti í heiminum. Men eftir tað fóru fólk úr Spania og Portugal at búseta seg har í stórum tali, og nógvir afrikanar vórðu fluttir hagar úr Afrika sum trælir, helst til Karibia og Brasil. Í Karibia settu eisini mangir onglendingar, fraklendingar og niðurlendingar búgv. Tí er fólkið í hesum heimsparti nógv blandað. Spanskt er vanligasta málið í meginlandinum, saman við portugisiskum í Brasil. Í Karibia eru enskt og franskt vanligari, og í Surinam er almenna málið niðurlenskt.
Fyrst í 16. øld fóru Spania og Portugal at taka sær hjálond í Miðamerika og Suðuramerika. Bæði londini sendu eisini trúboðarar at umvenda upprunafólkið til katólska trúgv. Spania tók stórar partar av meginlandinum, men Brasil, sum Portugal legði undir seg, gjørdist størsta landið og sterkast búskaparliga. Enn á døgum eru flestir suðuramerikanarar katolikkar.
Indiánarnir, ið kunnu lesa søgu sína aftur til indiánsk fólkasløg, sum búðu í Miðamerika og Suðuramerika, áðrenn niðursetufólkini úr Evropa komu hagar, eru nú bara 2% av fólkinum. Næststørsti fólkabólkurin eru fólk ættað frá afrikonsku trælunum, tey flestu búgva í Brasil og í Karibia. Í næstan øllum londum á meginlandinum eru fólk, sum eru blandað við indiánar og evropear, í meiriluta. Tey verða kallað mestitsar.
Sløk hundrað ár eftir, at spaniamenn komu til Suðuramerika, vóru 90% av indiánska fólkinum deyð. Høvuðsatvoldin var sjúkur, ið evropearar bóru við sær, til dømis pokur og meslingar. Indiánarnir høvdu ikki íborið mótstøðuføri ímóti hesum sjúkum, og teir flestu, ið vórðu smittaðir, doyðu. Nú á døgum eru indiánarnir í minniluta allastaðni uttan í Guatemala, har mangir mayaindiánar enn búgva í hálendinum, og á Andesháslættanum í Bolivia, har eftirkomarar inkafólksins búgva.
Flestu lond í Miðamerika og Suðuramerika hava ovurstóra uttanlandsskuld. Brasil er eitt av hesum londum, men skuldin er lutfalsliga lítil borin saman við inntøkurnar. Nikaragua skyldar nógv minni, men skuldin er átta ferðir so stór sum tjóðarinntøkan.
Í 20. øld vaks fólktalið nógv í heimspartinum, helst í Brasil og londunum fyri norðan. Men í flestu londunum lækkar burðartalið nú. Men av tí at stórur partur av fólkinum eru ungfólk, og at fleiri børn koma undan, av tí at heilsuviðurskiftini batna, veksur fólkatalið alsamt. Í 1990-árunum vaks fólkatalið í Mið-og Suðuramerika við uml. 80 milliónum.
Næstan tríggir av fyra suðuramerikanarum búgva í býum. Í summum londum, m.a. Kili og Uruguai, býr ein triðingur av fólkinum í høvuðsstaðnum. Mong hava verið noydd ay rýma av bygdini undan fátækadømi og arbeiðsloysi og búgva nú í ovfólkaðum, skirvisligum býlingum, sum vaksa skjótt í útryðjunum á stórbýunum.
Á øllum meginlandinum eru ovurstórir garðar, ið hava ógvuliga stór seyða- og neytafylgi og stórar lundir við sukurrørum og bananum. Útlendsk feløg ella nakrar fáar, ovurríkar familjur eiga hesar stórgarðar. Tó er øðrvísi í Kuba, har eigur stjórnin stórgarðarnar.
Flestu bøndur í hesum heimsparti eiga so lítið av jørð, at teir valla kunnu breyðføða fleiri enn tvey, trý fólk. Teir velta ein lítlanjarðarteig, og hava nøkur fá húsdýr, t.d. hønur og svín. Av tí at garðurin kann ikki føða alt húskið, mega nøkur teirra flyta heiman at fáa sær arbeiði
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Panamabýur
Vídd: 75.520 km2
Fólkatal: 3.460.462
Alment mál:
spanskt
Átrúnaður:
kristindómur 92% jødadómur og aðrir 8%
Stýrsilag:
Fólkaræði, fleirflokkastýri
Gjaldoyra: balboa (PAB)


text:
Bert ein mánað gamal bleiv Joy Niwai tað fyrsta barnið í heiminum at verða koppsett við heilivági, sum varð veitt honum við dronu
Á oynni Erromango, sum hoyrir til fjarskotna og avbyrgda oyggjasamfelagið Vanuatu í Kyrrahavinum, kom ein jólagáva dalandi niður frá himni tíðliga í desembur. Talan var um eina hvíta dronu, ið kom brummandi við einum lítlum kølidiski á tremur við heilivági. Dronan lendi á einum kodda, sum íbúgvarnir høvdu gjørt burturúr pálmabløðum. Harnæst varð gjørt skjótt av at fáa heilivágin út til sjúklingarnar, ið tørvaðu hann; Fimm kvinnur við barn og 13 børn við ávíkavist livrabruna og tuberklum. Tað skal ganga skjótt, tí um heilivágurin gerst heitur, missir hann sína lekjandi ávirkan.
At nógvur heilivágur missir virknaðin, tá hann verður útsettur fyri hita, er ein stór forðing fyri at basa álvarsligari sjúku í avbyrgdum økjum. Vanuatu liggur í tropiska veðurlagsbeltinum og fevnir um 80 fjallmiklar oyggjar við vánaligum infrastrukturi, og eru mong øki ikki atkomilig við bili. Hetta merkir, at umleið fimta hvørt barn í landinum ikki verður koppsett, skrivar UNICEF, sum samstarvar við stjórnina um nýggju dronuverkætlanina. Ætlanin í Vanuatu er, at dronurnar í longdini skulu hava ein støðugan leiklut í at gera fólk órinin fyri vandamiklum sjúkum.
“Tað er ómetaliga torført at flyta ein kølidisk við heilivági upp um fjøll og yvir um áarlendi,” greiðir sjúkrasystirin Miriam Nampil frá. Tað var hon, ið tók ímóti dronuni á Erromango og var við at koppseta sjúklingarnar á oynni. “Dronurnar hava givið okkum eitt amboð og ikki minst eina vón um, at vit kunnu røkka børnum í teimum mest óatkomiligu umráðunum á oynni.”
Dronur kunnu bjarga lívum
Fleiri lond eru seinastu árini farin at nýta dronur til hjálpararbeiði. Í Rwanda bera tær blóð út til blóðflutning, og í Malawi flúgva tær royndir frá HIV-smittaðum inn á stóru sjúkrahúsini at kannast. Í Papua Ný Guinea verða tær nýttar at lata spýttdropar frá sjúklingum, sum eru í smittuvanda fyri tuberklum, til granskarar og onnur, sum kunnu hjálpa teimum.
“Hendan fyrsta dronu-veitingin av heilivági hevur ógvuliga góðar menningarmøguleikar við sær. Og eg tosi ikki bert um oyggjasamfelagið Vanuatu, tí hendan mannagongdin kann hjálpa okkum at røkka børnum í túsundatali kring allan heimin,” fortelur Henrietta Fore, ið er forkvinna í UNICEF.


text:
Orð: Martin Joensen
Lag: Anna Háberg
Eitt fallið træ á ódnarnátt,
– eitt heljarslag, alt fell í fátt.
Eitt svunnið ljós ein heystardag,
ein slóknað glóð, eitt sorgarlag.
Hvaðani skal troystin koma, hugsar tú.
Hvør kann turka tár av kinni nú?
Og syrgdi tú, tá dagur svann,
og vónarljósið niður brann.
Kendi tú teg standa har á ytstu trom,
ivaðist um nøkur hjálpin kom?
Men hoyrir tú ei hirðans rødd,
– kallar síni lomb, hvar enn tey eru stødd?
Heim til sólarsælu og til ró við sína lið,
heim til gleðina, heim til himnafrið,
til himnafrið.
Var bylgjan brøtt, var tung tín leið,
var illgongt har tín fótur steig?
Hirðin leiddi teg ígjøgnum dimman dal,
lívsins Harri síni røktar væl.
So lurta, hoyr nú hirðans rødd
kalla síni lomb, hvar enn tey eru stødd.
Heim til sólarsælu og til ró við sína lið,
heim til gleðina, heim til himnafrið,
til himnafrið.


text:
Undir yvirskriftini “Dygd og ábyrgd” hevur Rúsdrekkasølan fingið nýggjan samleika. Ein strategi er løgd fyri framtíðina, og orð eru sett á visjón og missjón. Samstundis hevur stovnurin fingið nýggja heimasíðu.
Missjónin hjá Rúsdrekkasølu Landsins er at innflyta og selja rúsdrekka í Føroyum ábyrgdarfult, við denti á dygd í tænastu og úrvali. Tað áliggur Rúsdrekkasøluni at tálma rúsdrekkanýtsluni í Føroyum, samstundis sum stovnurin skal virka á vinnuligum grundarlag og tryggja landinum inntøkur. Hetta krevur eina miðvísa strategi.
Hornasteinurin í hesi strategi er at leggja dent á góðsku framum nøgd. Við ráðgeving og kunning skulu kundarnir eggjast til at geva sær betur far um tað, sum tey keypa og drekka. Rúsdrekkasølan vil menna eina góða og tilvitaða drekkimentan, har fólk gerast meira tilvitað um sína nýtslu.
Skipanin við einkarsølu hevur roynst væl í norðurlendskum høpi. Hagtølini vísa, at í londunum við einkarsølu, er rúsdrekkanýtslan lítil. Føroyingar drekka í meðal 7 litrar av alkoholi um árið, í mun til t.d. 12 og 12,8 litrar í ávikavist Danmark og Grønlandi. Hóast hesa lágu nýtslu hevur tað eydnast Rúsdrekkasølu Landsins at økja um inntøkurnar ár um ár. Hetta hevur borið til, við at leggja alt størri dent á ráðgeving um góðsku, soleiðis at føroyingar í dag velja betri dygd enn áður. Hesa gongd vil Rúsdrekkasølan stimbra við nýggju strategiini.
Rúsdrekkasøla Landsins skal vera ein tíðarhóskandi einkarsøla, sum í mun til góðsku og tænastu er á støði við bestu einkarsølurnar í Norðurlondum. Stovnurin skal nútímansgerast. Hesa tilgongd er Rúsdrekkasølan longu farin undir við at gera handlarnar snøggar, fáa nýggjan visuellan samleika og at breiðka munandi um vøruúrvalið og tænastuna.
Nýggja heimasíðan skal somuleiðis vera andlitið uttaneftir. Tað er ein kunnandi og innbjóðandi síða, sum skal eggja fólki at geva sær betur far um tað, tey drekka. At njóta heldur enn bara nýta. Rúsdrekka verður knýtt til mat og sosiala samveru. Har er ráðgeving um, hvussu matur og drekka hóska saman. Eisini er holl vegleiðing um vandarnar við rúsdrekka.
Nýggja búmerkið skal endurspegla góðskuna og dygdina í tænastuni. Eitt hondskrivað R, ið minnir um eitt innsigli. Skriftin gevur hugasambond til vínverðina, men er tó samstundis modernað og opin. Sansir hava gjørt búmerkið, nýggja samleikan og heimasíðuna.


text:
Sankta Pátrikur
Sankta Pátrikur (írskt Naomh Pádraig, enskt Saint Patrick) - († uml. 386 - * (ætlandi) 17. mars 493 (møguliga 463), hesin dagur er nevndur Pátriksmessa eftir honum. Hann var breti, ið ungur varð rændur av írum, har hann var trælur í eini 6 ár, til honum eydnaðist at flýggja. Hann gjørdist prestur og biskupur, og seinni fór hann sum trúboðari aftur til Írlands, har hann átti týðandi lut í at kristna norðara og vestara partin av Írlandi. Hann virkaði í írlandi frá á 433. Í 7. øld var hann kanoniseraður (roknaður) sum verndarhalgimenni Ìrlands. Dagurin er írskur tjóðardagur og verður hátíðarhildin við stórum skrúðgongum. Í 2006 vóru umleið 1/2 mió fólk í skrúðgonguni í Dublin í Írlandi. Dagurin er halgidagur í Írlandi, og handlar, bankar o.a. hava vanliga stongt.
Slangur finnast ikki í Írlandi, og tað hevur fingið gitingar fram um at "Sankta Pátrikur rak slangurnar úr Írlandi", og tí er hann oftandi avmyndaður sum rekandi út slangur.


text:
Tangspógvi
Tangspógvi (frøðiheiti - Numenius arquata) er góður at kenna frá spógvanum, av tí at hann er nógv størri. Nevið er óføra langt, og tjúkt hareftir. Í Føroyum og Íslandi eigur hann ikki, men annars um alt Norðurevropa, í Noregi líka norður til Norðkapp. Haðani kemur han til Føroyar um heystið, tá ið hin spógvin er farin, og rýmir so frá okkum, tá ið hin spógvin er afturkomin. Mest heldur hann seg í fjøruni, ella lágt á bø og haga. Hann vaðar nógv á sjónum og dugir eisini at svimja. Harðmæltur er hann; eitt snjalt "hújid" hoyrist stundum frá honum, bæði tá ið hann flýgur, og tá ið hann situr. Styggur er hann, og so varin, at tað er sjáldan at koma honum í skotmála. Aðrir fuglar, sum eru um vegir, duga væl at skyna á, tá ið hann varnast vanda, og skunda sær eisini burtur.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Heasar fulltíðarútbúgvingar í Føroyum eru góðkendar til at lesandi fáa stuðul frá Studna:
Lesandi er lestrarvirkin, um tann lesandi ikki er meira enn eitt ár afturúr í lesnaðinum eftir ásettu lestrartíðini. Harafturat skal tann lesandi møta til frálæruna, lata inn kravdar uppgávur og fara til próvtøkurnar eftir teimum reglum, ið eru galdandi á útbúgvingarstovninum.
Til tess at verða roknaður sum fulltíðarlesandi krevst, tá ið talan er um miðnámsútbúgvingar, stuttar vinnuførleikagevandi útbúgvingar og útbúgvingar á framhaldsdeildarstigi fyri fólk eldri enn 18 ár, at tann lesandi hevur minst 20 lestrartímar um vikuna. Tó kunnu lesandi við heima-
búgvandi børnum undir 10 ár og lesandi við serligum tørvi koma undir reglurnar um heiltíðarlestur, um tey lesa í minsta lagi 16 tímar um vikuna. Fyri hægri útbúgvingar galda reglurnar um lestrarvirkni, tá ið metast skal um fulltíðarlestur. Í ivamálum tekur Studni avgerð.
Prístalsjavning er 1. august hvørt ár. Sí møguligar broytingar á www.studni.fo. Tey, ið eru 18 ár ella eldri, fáa lestrarstuðul, um tey lúka stuðulstreytirnar.
Tey, ið verða 18 ár í stuðulsárinum, fáa stuðulin mánaðin eftir, at tey eru fylt 18 ár. Tá hava hesi eisini møguleika at søkja um lán.
Øll lesandi á hægri útbúgvingum og á styttri vinnuførleikagevandi útbúgvingum fáa frá 1. januar 2016 kr. 4.362 um mánaðin.
Lesandi á miðnámi, ið eru uppihaldarar (t.e. gift ella foreldur) ella kunnu skjalprógva útreiðslur av egnum húsum ella kunnu skjalprógva bústaðarleigu, fáa kr. 3.857 um mánaðin.
Øll onnur á miðnámi fáa kr. 1.858 um mánaðin.
Tey, ið verða 18 ár í stuðulsárinum, fáa stuðulin mánaðin eftir, at tey eru fylt 18 ár. Tá hava hesi eisini møguleika at søkja um lán.
Prístalsjavning verður framd 1. august hvørt ár. Sí tí møguligar broytingar í stuðulsupphæddum á www.studni.fo.
Tey, ið eru undir 18 ár, fáa bókastudning. Harafturat ber til hjá nøkrum av teimum lesandi undir 18 ár at fáa vistarhaldsstudning.
Bókastudningur verður latin lesandi, ið eru undir 18 ár fyrst í stuðulsárinum. Bókastudningurin er kr. 3.642 og verður útgoldin fyrst í stuðulsárinum.
Vistarhaldsstudningurin verður latin lesandi undir 18 ár, ið eru noydd at flyta til útbúgvingarstaðið. Treytin fyri at fáa henda studning er, at sjóvegis farleið er millum heimabústað og skúlan, ella at vegalongdin millum heimstaðarbýin/bygdina og skúlabýin/ bygdina er longri enn 50 km sambært almennu ásetingunum hjá Landsverki. Mánaðarligi vistarhaldsstudningurin er kr. 2.572. Til tess at fáa vistarhaldsstudningin skal Studna-leiguváttanin útfyllast á sama hátt sum hjá teimum, ið búgva til leigu. Harafturat skal tann lesandi prógva, at húsaleigan verður goldin hvønn mánað.
Meginreglan í skipanini er, at øll lesandi, ið hava fyri neyðini at nýta Strandfaraskip Landsins, ferðast ókeypis aftur og fram í skúla í mesta lagi einaferð um dagin, uttan mun til fjarstøðu frá skúlanum. Víst verður til heimasíðuna www.ssl.fo hjá Strandfarskipum landsins, tá ið søkjast skal um ferðastuðulin innanoyggja.
Barnsburðarfarloyvisstudningur verður veittur í sambandi við barnsburð og ættleiðing. Studningurin verður í mesta lagi veittur í 11 mánaðir (eitt stuðulsár) fyri hvønn barnsburð.
Tann lesandi skal búgva saman við barninum, um tann lesandi skal fáa farloyvisstudningin, og bæði foreldrini kunnu ikki samstundis fáa farloyvisstudningin úr skipanini.
Barnsburðarfarloyvisskipanin gevur foreldrunum somu rættindi. Bæði tann lesandi móðirin og lesandi faðirin kunnu fara í farloyvi treytað av, at tey ikki eru í farloyvisskipanini samstundis. Við øðrum orðum fylgir farloyvisstudningurin barninum, sama um tað er móðirin ella faðirin, ið velur at fara í farloyvi. Foreldrini avgera sjálv, hvussu tey býta farloyvið millum sín.
Barnastudningurin verður veittur lesandi, ið hava uppihaldsskyldur av børnum, ið eru undir 18 ár. Bara tey, ið eiga ella hava ættleitt børnini, hava uppihaldsskyldur. Barnastudningurin er
kr. 1.011 um mánaðin fyri hvørt barnið. Lesa báðir uppihaldararnir, kann bara annar søkja um barnastudningin. Barnastudningurin verður bara latin tí, ið býr saman við barninum. Dóps- ella navnabræv hjá barni/børnum skal fylgja við saman við p-talinum. Skjalprógv frá kommunu ella Landsfólkayvirlitinum um, at barn/børn búgva hjá stuðulsmóttakara, skal eisini fylgja við. Við barnsburð verður barnastudningurin fyrstu ferð veittur sama mánað, sum barnið er føtt.
Studningur til einsamallar uppihaldarar verður veittur umsøkjara, ið er lestrarvirkin og fær serliga barnaískoytið til einsamallar uppihaldarar frá almannaverkinum. Studningurin til einsamallar uppihaldarar er kr. 1.549 um mánaðin. Frá juli 2016 verður stuðul fyri fyrstu ferð veittur í juli-mánað, men bert til einsamallar uppihaldarar.
Vanligi mánaðarligi studningurin verður inntøkujavnaður, um mánaðarliga miðal útgoldna A-inntøkan fer upp um kr. 20.000. Fyri hvørjar kr. 1.000, mánaðarliga miðal útgoldna A-inntøkan er hægri enn kr. 20.000, lækkar studningurin 10%. Vilt tú hava fleiri upplýsingar um inntøkujavningina, les so meira um hetta á heimasíðuni www.studni.fo.
Stuðulsárið er frá 1. august til 30. juni árið eftir. Tó verður stuðul veittur einsamallum uppihaldarum í 12 mánaðir í útbúgvingartíðini, t.e. eisini í juli mánaði. Lestrarhálvurnar eru frá 1. august til 31. desember og frá 1. januar til 30. juni. Stuðul fæst frá teirri lestrarhálvuni, tá ið søkt verður, t.e., at umsóknarfreistin fyri eina útbúgving, ið byrjar í august mánaði er 31. desember sama ár. Verður søkt t.d. í mars mánaði árið eftir, fæst bara stuðul frá januar mánaði.
Møguligar broytingar í stuðulsviðurskiftum skulu vera Studna í hendi innan 20. í hvørjum mánaði. Tó skulu broytingar í desember mánaði latast Studna innan 14. desember.
Studni flytur studning og lestrarlán á kontu í føroyskum peningastovni seinast í hvørjum mánaði.
Lesandi á miðnámsútbúgvingum, vinnuførleikagevandi útbúgvingum ella á útbúgvingum á framhaldsdeildarstigi fáa í mesta lagi lestrarstuðul upp til eitt ár eftir, at ásetta lestrartíðin er lokin.
Lesandi á hægri útbúgvingum fáa í mesta lagi lestrarstuðul upp til eitt ár eftir, at ásetta lestrartíðin er lokin. Upp í lestrartíðina verða roknaðar áður loknar ella steðgaðar hægri útbúgvingar, har lesandi hevur fingið vanligan mánaðarligan lestrarstuðul frá Studna ella frá Statens Uddannelsesstøtte. Stuðul verður í mesta lagi latin í 6 ár til hægri útbúgvingar. Studni kann leingja stuðulstíðina 2 ár, um tann lesandi ikki hevur miðnámsútbúgving.
Studni kann gera undantak frá regluni um áramál, um lestrartíðin er longri enn 5 ár fyri eina útbúgving, ella um lestrartíðin er vorðin longd vegna ráðsarbeiði, sjúku, barnsburð, ættleiðing, vísindaligt arbeiði o.a.
Lestrarlán verður rentað 2% p.a. í útbúgvingartíðini. Eftir lokna útbúgving verða lestrarlán rentað 3% yvir diskontuni. Diskontan var 0,00 % p.a. tann 1. november 2016. Lestrarlán kann í mesta lagi vera kr. 2.446 um mánaðin.
Tann lesandi fer vanliga undir at gjalda aftur lestrarlán og rentur eitt ár eftir, at tað stuðulsárið er endað, har ið útbúgvingin er lokin ella steðgað. Útbúgvingin verður ikki søgd at vera lokin, um tann lesandi innan 15 mánaðir eftir hesa útbúgving fer undir eina aðra útbúgving. Tað sama er galdandi, um ein fyribils steðgað útbúgving verður tikin upp aftur innan fyri somu tíðarfreist.
Studni ásetur afturgjaldsupphæddina eftir samlaðu skuldini. Afturgjaldstíðin er í mesta lagi 15 ár. Hvørt gjaldið skal í minsta lagi vera kr. 300 um mánaðin.
Lesandi, ið eftir vanligu reglunum hevur fingið tann stuðul, ið kann fáast frá Studna, kann søkja um at fáa endalán, í mesta lagi kr. 6.234 um mánaðin í 11 mánaðir. Treytin fyri at fáa endalán er, at tann lesandi tekur eina hægri útbúgving, er lestrarvirkin, og at avvarðandi lærustovnur kann vátta, at tann lesandi er førur fyri at gera útbúgvingina lidna innan 1 ár. Afturgjaldstreytirnar fyri hetta lán eru tær somu sum fyri vanliga lestrarlánið.
Studni – www.studni.fo


text:
Próvtal verður givið út frá eini heildarmeting av, í hvønn mun avrikið lýkur tey fakligu málini, ið eru sett í námsætlanunum fyri lærugreinarnar.
Er heimild fyri tí í reglunum fyri einstøku útbúgvingarnar, ber til at meta avrik staðið ella ikki staðið, góðkent ella ikki góðkent. Við atliti at hvørji próvtøl eru við í tí samlaða próvtøku-úrslitinum, verða reglurnar fyri einstøku útbúgvingarnar fylgdar.
Tá ið miðaltalið verður roknað, verður ein desimalur tikin við, og lærugreinir, har tað verður mett, um ein hevur staðið ella ikki, telja ikki við í miðaltalinum.
Eru fleiri próvtøl, hevur ein staðið, um miðaltalið er 2,0 uttan at rundað verður av. T.e. at um eitt miðaltal verður roknað eftir galdandi reglum og endar á 1,99, ber ikki til at runda upp til 2,0. Ein hevur sostatt ikki staðið.
12 verður givið fyri avrik, sum lýtaleyst ella mest sum lýtaleyst lýkur málini í námsætlanini í lærugreinini.
10 verður givið fyri sera gott avrik, ið við onkrum smávegis lýtum lýkur flestu málini í námsætlanini í lærugreinini.
7 verður givið fyri gott avrik, ið við nøkrum lýtum, væl lýkur málini í námsætlanini í lærugreinini.
4 verður givið fyri hampiligt avrik, ið hevur fleiri grov lýti og ikki lýkur málini væl í námsætlanini í lærugreinini.
02 verður givið fyri toluligt avrik, ið akkurát stendur mát, og í minsta mun lýkur málini í námsætlanini í lærugreinini.
00 verður givið fyri ikki nøktandi avrik, ið ikki stendur mát og ikki lýkur málini í námsætlanini í lærugreinini.
-3 verður givið fyri heilt vánaligt avrik, sum als ikki kann verða góðtikið.


text:
Um okkum
Fyrstu tekin um búseting í Fuglafirði fingust í 1956, tá ið grivið varð út fyri eini hoyggjhúsgrund heimi á Oyruni. Komið varð niður á eina húsatoft við fjósi. Við at grava longur niður, kom til sjóndar, at fimm hús høvdu staðið oman á hvørjum øðrum á somu grundini, og hvørt var avtoftað eftir annað. Kanningar vístu, at tey elstu húsini vóru frá víkingaøld, um ár 950 - 1050.
Í 1781 eru fýra býlingar í Fuglafirði. Við Gjógvara, Við Garð, Í Toftum og á Áargarði. Miðskeiðis í 1800-talinum og frameftir komu býlingarnir Á Trøðni, á Bakkanum og á Høvdanum. Í 1920-árunum vóru allir býlingarnir samanvaksnir. Í 1940-árunum komu býlingarnir í Rossagerði (í neðra), í Fløtugerði og vestur á Horn, og frá 1970-árunum hevur verið bygt á Bjarnafløtum, í Toftabønum og Norður í Bø.
Við fyrstu fólkateljingina í 1801 búðu 128 fólk í Fuglafirði. Fólkateljingin í 1901 sigur frá, at tá búðu 325 fólk í Fuglafirði. Hundrað ár seinni búðu 1519 fólk í Fuglafirði. Í dag liggur talið á 1507 fólk í Fuglafjarðar kommunu.
Samband
Býráðsskrivstovan
Ennivegur 38
530 Fuglafjørður
Opið
Mánadag til fríggjadag: 10.00 - 15.00
Telefonin svarar:
Mánadag til hósdag: 8.00 - 16.00 og fríggjadag 8.00 - 15.00
Telefon nr.: 66 80 00
Fax: 44 46 57 - 44 46 47
Teldupostur: info@fuglafjordur.fo


text:
Nikolaos Kapnas
Nikolaos Kapnas (føddur 1962 í Tasjkent, Usbekistan, deyður 22. desember 2015 í Føroyum) var ein tónleikari, ið leikti á violin og bratsj, hann var limur í Føroya Symfoniorkestri. Hann vaks upp í Usbekistan og vann har fleiri tónleikakappingar. 14-15 ára gamal flutti hann við familjuni til Thessaloniki í Grikkalandi, hagani pápi hansara var ættaður. Har tók hann solistdiplom við konservatoriið í Thessaloniki í 1982, har hann hevði Kosmas Galileas, professara, sum høvuðslærara. Síðan flutti hann til Belgia, har hann fór undir framhaldslestur hjá Clemens Quatacker, væl stuðlaður av Fonds Alex de Vries. Hann hevur starvast í 16 ár sum solobratsjleikari í belgiska útvarpsorkestrinum BRTN, umframt konsertvirksemi sum kamartónleikari og einleikari.[1]
Nikos Kapnas flutti til Føroya fyrstu ferð í 1994-95, har hann og familjan búði í Føroyum eitt royndarár.[2] Í 1998 flutti hann saman við konu síni Hedwig Westerlund-Kapnas og trimum børnum teirra: Matthias, Theodor og Saga til Føroya at búgva og búði hann her til hann andaðist av sjúku í desember 2015. Familjan búsettist á Velbastað.[3] Hedvig var finsk og tosaði svenskt við børnini, ið skiltu fýra mál, áðrenn tey fluttu til Føroya og tá lærdu føroyskt og danskt afturat. Nikos gjørdist ein av grundstuðlunum í Føroya Symfoniorkestri.[4] Sonur hansara, Matthias Kapnas, gjørdist tann fyrsti ið vann Stella Polaris tónleikakappingina í Norðurlandahúsinum, tá hann vann í 2014. Hin sonurin, Theodor Kapnas, er ein av limunum í tungmálmtónleikabólkinum Hamferð.
Keldur[rætta | rætta wikitekst]
- ↑ einleikarafelag.net
- ↑ portal.fo - Nikolaos Kapnas til minnis, minningarorð eftir Oddvør Johansen, skrivað 27. des. 2015
- ↑ portal.fo - Til minnis um Nikolaos Kapnas, minningarorð um Nicolaos Kapnas, skrivað hevur Hanna Jensen
- ↑ vp.fo - Nikolaos Kapnas deyður


text:
Kelda: sev.fo
Ein frágreiðing um norðurlendskt orkusamstarv, sum ber heitið “Sterkt í dag – sterkari í morgin” nevnir m.a. grønu tilgongdina Føroyum, har battarískipanin í Húsahaga og møguleikarnir at skipa aðrar orkugoymslur í føroyska orkuskiftinum hava vakt ans.
Frágreiðingin nevnir eisini Føroyar sum royndarøki, og víst verður á, at kunnleikin um grøna orkuskiftið í Føroyum eigur at verða breiddur út – herundir battarískipanin og orkugoymslur – eisini við atliti at økjum við fáum íbúgvum.
Norðurlendska Ráðharraráðið tók stig til frágreiðingina 27. oktober 2015 – sama dag sum SEV fekk norðurlendsku náttúru- og umhvørvisvirðislønina í Reykjavík. Jorma Ollila úr Finnlandi, sum m.a. hevur verið nevndarformaður í Royal Dutch Shell og Nokia Corporation, har hann eisini var ovasti stjóri í fleiri ár, hevur vegna ráðharraráðið greitt frágreiðingina úr hondum.
Jorma Ollila, ið var á fundi við SEV 7. september 2016, hevur í hesum arbeiðinum havt samrøður við umleið 100 fólk, sum hava havt høvið at siga sína hugsan um, hvussu Norðurlond kunnu styrkja orskusamstarvið.
Í frágreiðingini verður nevnt, at umboðini úr Føroyum, Grønlandi og Íslandi í samrøðunum løgdu dent á, at norðurlendska orkusamstarvið eigur at hava við sær samarbeiði, sum miðar eftir ítøkiligum loysnum, sum verða skræddaraseymaðar til avbjóðingarnar í norðurlendska útjaðaranum, sum ikki er bundin í felags norðurlendska elnetið.
- Battarískipanin í Húsahaga og okkara nýskapandi arbeiði at kanna aðrar orkuloysnir eru dømi um tað, sum frágreiðingin her vísir á. Nýbrot og serstakar loysnir eru ein fortreyt fyri at røkka málinum um 100 prosent grøna orku á landi í Føroyum í 2030, sigur Hákun Djurhuus, stjóri í SEV.
Jorma Ollila skrivar í frágreiðingini, at vit fult út eiga at gagnnýta innovatiónsmøguleikarnar á orkuøkinum fyri at skapa nýggj størv innan hetta økið.
- Orkuskiftið er longu á veg – um Norðurlond ikki fult og heilt taka lut, verða størvini skapt aðrastaðni, skrivar Jorma Ollila m.a. í fororðunum í norðurlendsku orkufrágreiðingini “Sterkt í dag – sterkari í morgin”. Frágreiðingin hevur 14 uppskot um, hvussu norðurlendska orkusamstarvið kann styrkjast.
Frágreiðingin frá Norðurlendska Ráðharraráðnum kann lesast á Norden.org/strongertomorrow


text:
Fíggjarmálaráðið móti Felagið Føroyskir Sjúkrarøktarfrøðingar
Støða
Opið
Rættur
Fasti Gerðarrættur
Evni
Arbeiðsmarknaðarmál (brot, stríðsstig o.a., s.b. FG §6(2)), Arbeiðssteðgur, verkfall, verkbann, Fráboðan, fráboðanarfreist, fráboðanarformur, Stríðsstig
Umboð
Gunn Ellefsen, Sigmund Poulsen
Partar
Felagið Føroyskir Sjúkrarøktarfrøðingar - FFS, Fíggjarmálaráðið - FMR
Rættarlimir
Hanna Vang, Hendrik Thomsen, Leivur Michelsen
Mál
6
Ár
2017
Úrskurðardagur
05. november 2017
Ásetingar
Skundmál , Sambært § 8, stk. 5, í sáttmálanum um Fasta Gerðarrætt, Uppafturtøka sambært § 11 stk. 2 í Sáttmálanum um Fasta Gerðarrætt
Lýsing
Vegna Fíggjarmálaráðið verður sett fram málskrav um, at Felagið Føroyskir Sjúkrarøktarfrøðingar skal viðurkenna, at tað vegna ikki nøktandi fráboðan er óheimilað stríðsstig, at allir narkosusjúkrarøktarfrøðingarnir á Landssjúkrahúsinum, Klaksvíkar Sjúkrahúsi og Suðuroyar Sjúkrahúsi fóru í arbeiðssteðg fríggjakvøldið tann 3. november 2017.
Viðgerðin
Tann 04.11.2017 kl. 15:44 er kærurit móttikið. Fyrireikandi fundur 04.11.2017 kl. 18. Úrskurðarfundur tann 05.11.2017 kl. 9. --- Tann 23.01.2018 Uppafturtøka. Tann 19.04.2018 móttikið rættarmálsskriv 1. Tann 18.05.2018 móttikið processkriv A. Tann 30.05.2018 móttikið rættarmálsskriv 2. Tann 06.06.2018 móttikið processkriv B. Tann 13.07.2018 móttikið rættarmálsskriv 3. Tann 17.08.2018 móttikið processkriv C. Tann 27.09.2018 móttikið processkriv I. Tann 22.10.2018 móttikið rættarmálsskriv 4.
Niðurstøða
Fasti Gerðarrættur sigur tí henda Úrskurð Felagið Føroyskir Sjúkrarøktarfrøðingar fær viðhald í kravinum um frídøming.
Málkostnaður
Partarnir bera, sambært sáttmála um Fasta Gerðarrætt og reglugerð um gjøld, hvør sína helvt av málskostnaðinum eftir nærri uppgerð.
Grundgeving
Fasti Gerðarrættur hevur viðgjørt málið sum skundmál samsvarandi § 8, stk. 5 í sáttmálanum um Fasta Gerðarrætt. Fasti Gerðarrættur skal taka støðu til, um arbeiðssteðgurin sum narkosusjúkrarøktarfrøðingarnir fóru í fríggjakvøldið tann 3. november 2017 er eitt óheimilað stríðsstig frá FFS vegna ónøktandi fráboðan. Stykki 4 í avtaluni millum partarnir um fráboðanarform og fráboðanarfreist undan arbeiðssteðgi ásetir, at um sáttmálin er farin úr gildi, kann arbeiðssteðgur ikki verða fráboðaður, fyrr enn samráðingar um nýggjan sáttmála eru endaðar. Sambært frágreiðingunum og skjalatilfarinum var langt millum partarnir undir samráðingunum um nýggjan sáttmála. FFS vildi sum ta fremsta samráðast um lønarkarmar og fíggjarlig viðurskifti, og sá ikki orsøk til at halda áfram við samráðingum, tá ið FMR tann 27. oktober 2017 - eftir ásetta freist - ikki vildi viðgera hetta kravið. Soleiðis sum málið er upplýst, metir Fasti Gerðarrættur, at FMR var vitandi um kravið og sjónarmiðið frá FFS. Út frá frágreiðingunum frá pørtunum, umstøðunum í málinum og tí skjalatilfarinum, metir Fasti Gerðarrættur tí, at samráðingarnar um nýggjan sáttmála vóru endaðar, tá ið FFS gav fráboðan um arbeiðssteðg tann 27. oktober 2017. Fasti Gerðarrættur metir, at fráboðanin um arbeiðssteðg tann 27. oktober 2017 leyk krøvini til fráboðanarform og fráboðanarfreist sum ásett í stk. 2 og stk. 3 í avtaluni millum partarnir. Eftir at fráboðan um arbeiðssteðg var móttikin hjá FMR, boðsendi FMR semingsstovninum. Hóast FMR hevði sipað til møguliga seming í teldupostsamskifti áðrenn arbeiðssteðgurin varð lýstur, metir Fasti Gerðarrættur ikki, at tað er at rokna sum, at semingsstovnurin var boðsendur áðrenn. Soleiðis sum stykki 4 í avtaluni um fráboðanarform og fráboðanarfreist er orðað, metir Fasti Gerðarrættur ikki, at avtalan inniheldur eitt krav um nýggja fráboðan um arbeiðssteðg, um so er at semingsstovnurin - aftaná eina lógliga fráboðan um arbeiðssteðg - kemur upp í málið. Semingsmaðurin útsetti arbeiðssteðgin uttan nakra tíðaráseting, og Fasti Gerðarrættur metir ikki, at fráboðanin um arbeiðssteðg fall burtur við útsetingini. Fasti Gerðarrættur metir tí, at arbeiðssteðgurin sum narkosusjúkrarøktarfrøðingarnir fóru í fríggjakvøldið tann 3. november 2017, eftir at semingsmaðurin hevði boðað frá at semingin var endað, var lógliga fráboðaður við skrivinum frá FFS tann 27. oktober 2017.
Úrskurður sum PDF


text:
Undir heitinum ”Gott asfalt – eitt tvørfakligt liðavrik” skipar Landsverk fyri einum asfaltdegi fríggjadagin 1. februar á Hotel Føroyum. Eins og í fjør verður í ár handað einum asfaltliði heiðursløn fyri at hava framt eitt serliga dygdargott avrik í farna ári. Í fjør streyk HJ Asfalt avstað við sigrinum fyri eitt asfalteringsarbeiði í Klaksvík.
Tað verður Heðin Mortensen, landsstýrismaður í samferðslumálum, sum setir asfaltdagin. Síðan fer Heðin Poulsen, deildarleiðari fyri Framleiðsludeildina á Landsverki, at greiða frá innihaldinum á degnum. Eftir hann verður tað Sigurd Justinussen, planleggjari á Deildini fyri Infrakervi á Landsverki, ið fer at siga frá teirra arbeiði við at dagføra samferðsluætlanina fyri Føroyar, ið kemur út í næstum. Heitið á framløguni er ”Føroyska veglikamið bløðir.”
Næsta framløgan á skránni hevur heitið ”Hví gera vit, sum vit gera í Føroyum”, og tað er Kim Krett Hansen, verkfrøðingur á LBF, sum fer at hugleiða um hetta evnið. Eftir ein kaffistegð fær Henrik Stær, deildarleiðari á Colas Activ Sealing í Danmark, orðið, og hansara framløga hevur heitið ”Overfladebehandling/forsegling”. Tá hann er liðugur fer Anders Steiniche Johansen frá NCC Industry at greiða frá, hvussu tey loysa smáar asfaltuppgávur við sonevndum ”mikroasfaltliðum”.
Seinnapartin verður sett upp eitt samrøðupanel við asfaltformonnum í Føroyum, har Eydna S. Mikkelsen, verkfrøðingur á Landsverki, verður orðstýrari.
Seinasta framløgan á degnum verður um skerv- og asfaltroyndir. Tá royndir verða tiknar av asfalti og skervi, er ikki líkamikið, hvar og hvussu royndin verður tikin. Fyri at tryggja samanberilig úrslit av royndunum, eru standardir og vegleiðingar, ið vísa á, hvussu royndartøkan skal gerast. Dávur Johannesen frá Royndarstovuni hjá Landsverki í Hundsarabotni fer at vísa dømir um skeivar og rættar royndartøkur, og hvørja ávirkan hetta hevur á royndina.
Sum tað seinasta á skránni á Asfaltdegnum 2019 fer Armgarð E. Steinhólm, leiðari á Deildini fyri Infrakervi, at handa heiðursløn fyri besta asfaltarbeiði í 2018.
Í steðgunum verður møguligt at hitta umboð fyri veitarar, sum sýna fram útgerð til asfalt- og byggivinnuna.
Asfaltdagurin byrjar klokkan 08.30 og endar klokkan 16.00. Freistin at tekna seg er mikudagin 30. januar 2018, og kostnaðurin er 950 krónur fyri hvønn luttakara. Matur og drekka er íroknað. Fyrivarni verður tikið fyri møguligum broytingum.
Skráin fyri asfaltdagin kann takast niður HER.
Lesið um asfaltdagin í fjør, og síggið myndir haðani HER.


text:
Fá lond hava verið so hart roynd sum Kambodja. Í 1970 varð tað drigið upp í kríggið í grannalandinum Vjetnam. Frá 1975 til 1979 ráddu Reyðu Khemerarnir við Pol Pot á odda; hetta var kollveltingarherur, sum drap fleiri enn eina millión kambodjanar. Í 1979 gjørdi Vjetnam innrás í Kambodja at reka Pol Pot frá, og borgarakríggj brast á í landinum. Tað vardi til 1991.
Drúgvu kríggini í Kambodja hava verið ræðulig og hava komið landinum í eina syndarliga støðu. Vega- og jarnbreytarkervið er oyðilagt, og ídnaður er næstan eingin. Um 3 mió. minur liggja enn niðurgrivnar um alt landið. Hóast roynt verður at rudda tær burtur, varnast mong ikki minurnar, fyrr enn onkur traðkar á tær. Eini 20.000 fólk eru vorðin lamløstað av minum.
Í 600 ár var stóri tempulstaðurin Ankor Vat fjaldur í regnskóginum norðan fyri Tonle Sapvatn í Norðurkambodja. Khmerkongurin Suryavarman 2. læt hann byggja í 12. øld at æra hindugudin Vishnu. Ankor Wat er stórur meginbygningur, umgyrdur av smærri templum, borgum og ómetaliga stórum virkisgryvjum og vatngoymslum. Ankor Vat var leingi miðdepil í Kkmerríkinum, eitt av sterkastu kongsríkjum í Landsynningsásia, men tá ið tað fall, rýmdi fólkið haðan, og sum tíðin leið, huldi regnskógurin staðin. Hann var ikki funnin aftur fyrr enn í 1860- árunum.
Í templinum í Ankor Vat dansaðu hovdansarar átrúnaðarligan dans, ið bygdi á sagnir úr indiskum søgum um Ramayana og Mahabharata. Hesin forni dansur er vakur við ógvuliga føstum stigum og dansilagi. Tað varir mong ár at læra at dansa henda dansin. Dansararnir eru í baldýraðum búna, sum er so trongur, at hann má verða seymaður upp á dansararnar til hvørja sýning.
Hetta landøkið er norðan undan Himaleiafjøllum og tætt suður at Miðkringi. Mesta fólkið býr í áardølunum, ið skera seg ígjøgnum fruktagóða landslagið. Í teimum sjey londunum í hesum øki eru nógv fjøll, og helvtin av lendinum er skógur. Myanmar er avbyrgt, fátækt og eftirland á næstan øllum økjum. Harafturímóti eru Tailand, Malaisia og fram um øll Singapor rík lond við framkomnum ídnaði. Vjetnam, Kambodja og Laos koma nú á føtur aftur eftir drúgv og ræðulig kríggj. Londini hava monsunveðurlag, turrtíð frá november til mars og regntíð frá mai til oktober.
Tá ið regntíðin kemur í mai, hátíðarhalda fólk í Laos og Landnyrðingstailandi bun bang fai, rakettveitsluna. Tey gera stórar rakettir úr stál- ella plastrørum og fylla tær við einum 500 kg av krúti. Rakettirnar verða skotnar upp í luftina at fáa regngudin, Vassakarn, at lata tað regna.
Alt síðan fornøld hava fólk búð í dølunum fram við stóru áunum Irrawaddy, Mekong og Salween, mest tí at rís veksur so óføra væl á hesum leiðum. Allir stórir býir í Landsynningsasia eru við eina á. Í dølunum velta bøndurnir hvønn jarðarteig og laða bríkar í brøttu líðunum, har dyrka teir rís og aðra grøði. Úr áunum veita og bera teir vatn á akrarnar. Í regntíðini fara áirnar upp um áarbakkan, og markirnar standa undir í vatni. Áirnar bera runu við sær úr hálendinum og oman á slætt. Runan, sum áirnar bera við sær oman úr hálendinum, taðar ógvuliga væl.
Mekongoyrarnar syðst í Vjetnam eru eitt av størstu ríslendunum í heiminum, og har verður meginparturin av tí rísi dyrkaður, ið ger Vjetnam til sættstørsta rísútflutningsland í heiminum. Bøndurnir á oyrunum dyrka eisini frukt og veiða nógvan fisk í mórutu áunum.
Mótsett áardølunum, har ógviliga nærbýlt er, býr lítið fólk í hálendinum, har nógvur skógur veksur. Fólkið har livir av at dyrka jørðina og at veiða og henta frukt í skógunum. Hesin gamli lívsháttur er nú í vanda at doyggja burtur, tí at fólkið í londunum fjølgast skjótt, og tí at skógarvinnufyritøkur høgga skógin niður.
Í hálendinum, har jørðin er nógv, men fá eru at dyrka hana, nýta bøndurnir ein avgamlan dyrkingarhátt, nevndur sviðjubúnaður. Teir rudda og svíðja av eitt stykki í skóginum og velta í tí nøkur ár og flyta síðan úr stað, rudda so eitt annað stykki og lata tað gamla liggja sum opinekru. Jørðin verður ongantíð fullkomiliga púrgað, og skógurin veksur upp aftur.
Tailand er tað landið í heiminum, ið dyrkar mest ananas, men henda frukt verður eisini dyrkað nógva aðra staðni í Landsynningsasia.
Í einari vjetnamskari frumsøgn verður sagt frá einum ovurstórum dreka, ið stoytti seg niður úr luftini og sorlaði kálksteinsstrondina í túsundtals stykki, áðrenn hann hvarv niður í dýpið. Soleiðis vórðu oyggjarnar og drangarnir í Ha Long-flógvanum til; navnið merkir "har drekin stoytti seg í havið". Stórsligna landslagið hevur veitt mongum listafólkum íblástur.
Snarpa velbrúna svalan ger sær reiður undir loftinum í hellum víða um í Landsynningsasia. Tað er bæði óráðtøkið og vandamikið, tá ið ungir menn fara upp í veikum stigum at taka niður reiðrini, sum eru bót í svalareiðursúpan. Reiðrini eru klínd saman av fuglaráka, men verða sum nudlur, tá ið tey verða latin í kókandi vatn.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Phnom Penh
Vídd: 181.040 km2
Fólkatal: 14.753.320
Alment mál:
khmerskt
Átrúnaður:
buddisma 95%, aðrir 5%
Stýrirlag:
fólkaræði - fleirflokkaskipan (avmarkað kongadømi)
Gjaldoyra:
riel (KHR)
Tjóðsangur (Nokoreach - Royal Kingdom)


text:
Vit eru nøkur starvsfólk á Námsvísindadeildini, sum eru farin á stevnu í London um telduútgerð og teldunýtslu til undirvísing. Framsýningin húsast í einum kendum sýningarstaði, nevnt ExCel, sum liggur úti…
Allir skúlaflokkar í miðdeild – luttakið í Biophilia-kapping um vinningar fyri 100.000 krónur Gerið ta bestu tvørfakligu undirvísingargongdina og vísið hana í verki! Lærarar og næmingar arbeiða í toymi, har…
Stóra arktiska ráðstevnan Arctic Circle var hildin í Reykjavík síðsta vikuskifti, og har vóru øll vælkomin: Stjórnarleiðarar, tingformenn, kommunalpolitikarar, vinnulívsfólk, granskarar, lesandi og mótmælisfólk.…


text:
Internet Movie Database
Internet Movie Database (IMDb) er ein online filmdátugrunnur við kunning um stórt sæð allir filmar.
IMDb varð stovnað í 1989 í tíðindabólkinum rec.arts.movies á Usenet, har ið luttakararnir í tíðindabólkinum viðlíkahildu fyrst tveir og síðan nógvir ymiskir listar. Telduskráir vóru mentar, sum gjørdu tað møguligt at leita á ymiskir mátar í listunum. Í 1993 varð tann fyrsta online-útgávan av IMDb atkomulig á internetinum.
Í 1998 varð IMDb keypt av Amazon.com, við tí treyt, at dátugrunnurin framhaldandi skuldi vera alment atkomuligur fyri øll.


text:
Í FM fyri ung, sum verður spælt í høllini í Trongisvági í dag, eru smádreingja- og dreingjadeildirnar nú spældar. Hjá smádreingjunum vann Rói Hjaltason úr Tór føroyameistaraheitið við at vinna á Høgna Heinasyni, sum í hálvfinaluni sló Tórur Eið Eliasen út. Tórur vann tó bronsuna.
Tvímansleikin hjá smádreingjum vunnu Rói Hjaltason og Høgni Heinason. Í finaluni vunnu teir 3-0 á Tóri Eið Eliasen og Pæturi Frederiksen. Gunnar Vang Niclasen og Elias Petersen, sum eins og hinir fýra eru úr Tór í Havn, vunnu bronsu.
Eftir smádreingjadeildina varð farið í holt við dreingjadeildina. Har var sera hørð kapping bæði í bólkaspælinum, hálvfinalunum og finaluni, og fleiri av teimum somu frá smádreingjadeildini, ið vórðu ein aldursbólk upp, gjørdu um seg enn einaferð.
Í einari væl spældari finalu hjá dreingjum vann Tórur Eið Eliasen 3-2 á Høgna Heinasyni, sum harvið aftur mátti taka til takkar við silvur. Hann kann tó fegnast um, at spælið var gott. Bronsuna vann Rói Hjaltason við 3-0-sigri á Ára F. Jensen.
Í tvímansleikinum í dreingjadeildini gjørdu Rói Hjaltason og Høgni Heinason aftur bart og vunnu FM-gull – hesaferð ímóti Ára F. Jensen og Hera Lava Láadal. Bronsuna vunnu Tórur Eið Eliasen og Pætur Frederiksen.
Unglingadeildin verður avgreitt næsta vikuskifti í sambandi við venjingarlegu hjá ungdómslandsliðnum í Havn.
Smádreingir – einmansleikur
1. Rói Hjaltason (Tór)
2. Høgni Heinason (Tór)
3. Tórur Eið Eliasen (Tór)
Smádreingir – tvímansleikur
1. Rói Hjaltason/Høgni Heinason (Tór/Tór)
2. Tórur Eið Eliasen/Pætur Frederiksen (Tór/Tór)
3. Gunnar Vang Niclasen/Elias Petersen (Tór/Tór)
Dreingir – einmansleikur
1. Tórur Eið Eliasen (Tór)
2. Høgni Heinason (Tór)
3. Rói Hjaltason (Tór)
Dreingir – tvímansleikur
1. Rói Hjaltason/Høgni Heinason (Tór/Tór)
2. Ári F. Jensen/Heri Lava Láadal (Tór/Tór)
3. Tórur Eið Eliasen/Pætur Frederiksen (Tór/Tór)


text:
Laila, debitorfulltrúi
Eg arbeiði við stórum upphæddum
Tá eg kom á Landsverk fyri 25 árum síðani, byrjaði eg sum hjálparfólk. Síðani kom eg í læru og havi roynt øll øki innan skrivstovuyrkið. Tað er mín uppgáva at avgreiða rokningar fyri stovnin og fáa peningin inn. Hetta er eitt stórt arbeiðspláss, og mín uppgáva er at sita við allari søluni. Bæði í Hundsarabotni, á Hústoft og hjá hinum grótbrotunum hjá Landsverki.
Starvið krevur av tær, at tú dugir væl at práta við ymisk fólk, ert bæði ágrýtin og tolin og megnar at hava nógvar bóltar í luftini í senn. Harafturat er tað eisini umráðandi at duga at arbeiða sjálvstøðugt og taka avgerðir. Tað snýr seg jú ofta um stórar upphæddir, sum tú arbeiðir við.
Tað góða við fíggjardeildini er, at her eru nógvar ymiskar uppgávur, og tað hendir altíð okkurt nýtt. Tað verður fylgt væl við tí nýggjasta innan hetta økið, og tað er bæði mennandi og spennandi. Stórar broytingar eru farnar fram til tað betra innan debitorøkið.
Landsverk er eitt stórt og frálíkt arbeiðspláss, sum eg trívist væl á. Her eru nógv fitt og dugnalig fólk, sum eru rættiliga ymisk.
Laila Saxov, debitorfulltrúi, stjórnardeildin


text:
Islam, kvinnur og mentanir
Ein rúgva av hendingum og tankum millum ár og dag eru bakgrund fyri hesum posti, men eg havi ongantíð ordiliga havt eitt høvi at skriva um tað. Ein blogga eg fann á Twitter gav mær eitt lítið spark at koma í gongd við at skriva. Bloggan er hjá einari kvinnu, sum býr í Egyptalandi og í einum posti fortelur hon um eina lítla roynd hon gjørdi við at lata seg úr slørinum meðan hon var og ferðaðist í Evropa.
Hon sigur, at hon vanliga gongur við sløri av tveimum orsøkum: Hon heldur at kanska er tað kravt av Allah og hon veit at familja og vinir ikki høvdu (more…)


text:
Nýggjasta frá Husogheim.fo
-
Fjálg og persónlig íbúð á Islands Brygge
Eg havi altíð havt áhuga fyri innrætting. Eg elski at hava ymiskar verkætlanir í […]
-
Heima hjá Rúnu Niclasen, sniðgeva og listafólk
Hvønn dag eftir arbeiði, í vikuskiftinum og allar fríløtur ein fekk, vóru vit […]
-
Góð ráð til góðan svøvn
“Koffein kann gera tað, at tú ikki hevur lætt við at sovna. Tað tekur 3-7 tímar […]
Brúðarkalendarin – Komandi brúdleyp
Staðið, har øll tey komandi brúdleypini í Føroyum verða samlaði á einum stað!
Skrivið tykkum endiliga á brúðarkalendaran! Tit nýtast einans at upplýsa brúdleypsdato og nøvn at byrja við. Tit fáa tykkara egnu síðu og lýsing, sum kann dagførast so hvørt tit vita nærri viðv. tíð, stað o.s.fr. – alt uttan kostna. Og so er tað sera lætt og ómakaleyst.


text:
Í Føroyum hava vit tríggjar navnleysar tær. Vit hava eina lítlutá og eina stórutá, meðan hinar tríggjar eru navnleysar
Vit hava eina rúgvu av staðar-, báta- og gøtunøvnum, men hví hava vit onki navn til tær tríggjar tærnar í miðjuni?
Vit hava eisini heiti sum tannkjøt, oyralippur og hárrøtur. Somuleidis hava vit givið okkara likamslutum eitt heiti, men tá vit koma tær stakkals tærnar í miðjuni, so bíða tær enn eftir einum navni.
Um nakar kennir seg aftur í gamla orðatakinum: Ongin nevndur, ongin gloymdur, so eru tað tær tríggjar tærnar í miðjuni. Men hóast vit ikki hava nevnt tærnar við navni í umleið 1000 ár, so eru tær ikki gloymdar.
(Hesin hevur ilt í digitus primus. Mynd: Shutterstock)
Av! Eg smekkaði digitus primus í!
Á latíni er støðan nakað frægari. Har kallast stóratá og lítlatá fyri ávikavíst digitus primus og digitus minimus, meðan tærnar í miðjuni kallast digitus secundus, digitus tertius og digitus quartus.
Men í Føroyum tosa vit føroyskt, so tey latínsku heitini kennast rættiliga fremmand. Tað var ikki gamalt, at mann fekk ilt í digitus primus, tá mann smekkaði stóru tá í eina gátt. Nei, í Føroyum fáa vit ilt í stórutá, tá hon verður álopin av eini gátt. Hóast tær ikki hava nakað navn, so er tað sama galdandi fyri tærnar í miðjuni. Tað kennist fremmant at siga digitus quartus ella tertius quartus.
(Hvat er eitt hóskandi navn til tærnar? Mynd: Shutterstock)
Hvussu skal táin eita?
Vanliga er tað eitt gott hugskot at royna sprotan, tá mann stendur fastur og skal finna rætta heitið, men sjálvt orðabókin manglar orð, tá tað snýr seg um tærnar í miðjuni. Á sprotanum finna vit bara tvær tær: Stóratá og lítlatá.
Tí spyrja vit teg góði lesari, hvussu skal táin eita? Vit vilja fegin hoyra títt boð uppá, hvussu hesar tríggjar tærnar skulu eita? Skriva eina viðmerking niðanfyri og gev títt boð.


text:
Hevði ta gleði at vera við til søguligu framløguna av Nýggja Sáttmálanum, ið Bíbliufelagið skipaði fyri sjálvan reformatiónsdagin hin 31. oktober í ár. Tað var sera áhugavert at hoyra um aðalmálið við útgávuni og hvussu arbeitt hevur verið.
Nýggi Sáttmálin er nýggja testamenti á gerandismáli. Talan er um týðing av Bibelen på Hverdagsdansk. Til framløguna av útgávuni varð víst á, at høvuðsmálbólkurin er yngra ættarliðið. Tí verður gerandismál brúkt. Heri Tróndheim hevur týtt, og arbeiðsbólkar hava síðan eftirhugt og viðmerkt.
Eg keypti mær Nýggja Sáttmálan útgávudagin, og beinanvegin fór eg spentur í gongd við at lesa.
Las nøkur brot, men fór eisini beinanvegin at hyggja at lyklaversum og samanbera við ta týðing, sum eg brúki dagliga (Danielsens týðing). Sera áhugavert var at lesa kend vers á gerandismáli.
Bæði í Dahls týðing og Danielsen týðing eru sonevndu sæluprísanirnar í Jesu fjallatalu týddar Sæl eru tey, sum… Í Nýggja Sáttmálanum stendur Tit eru eydnusom…(Matt. 5,1-11). Hetta er eftir mínum tykki ein góð umseting.
Her eru dømi um vers, sum eg haldi eru sera væl týdd:
Drekkið tykkum ikki full, tí tá kunnu tit ikki stýra tykkum, men latið tykkum fylla av Heilaga Andanum. (Ef. 5,18).
Kristus er endurskinið av Guds dýrd og er myndin av, hvør Gud veruliga er. (Hebr. 1,3).
Eg haldi, at tað er skilagott at brúka orðið sendiboð ístaðin fyri ápostlar í t.d. Matt. 10,2 (Hesir 12 vóru nú sendiboð hansara…”). Tey flestu skilja betur orðið sendiboð enn ápostlar.
Mín greiða niðurstøða er, at í allar flestu førum hevur eydnast væl at týða til livandi og væl skiljandi mál. Gerandismál.
Orðalistin aftast er sera góður og hentur. Hann er væl úr hondum greiddur.
Eg vil avgjørt viðmæla Nýggja Sáttmálan. Øll kunnu fáa gleði av honum og ríkari bíbliulestur og gransking av at lesa hann; bæði tann royndi og nýggi lesarin. Fyri meg er Nýggi Sáttmálin eitt virðismikið íkast aftrat øðrum týðingum, sum eg brúki í mínari bíbliugransking.
Eg fari at ynskja Bíbliufelagnum og Hera Tróndheim hjartaliga til lukku við útgávuni. Eg eri sannførdur um, at Nýggi Sáttmálin fer at skapa størri lesihug og áhuga fyri teimum tekstum, sum hava myndað jaliga so mong menniskju og samfeløg gjøgnum søguna.
Rúni Rasmussen.
Nýggi Sáttmálin er at fáa í bókasølum um alt landið og kostar 298,- kr.


text:
Mál
Eitt mál kann sigast at vera ein kota hjá tjóðum og fólkum til at senda boðskap við. Menniskju brúka málið til at samskifta við hvønn annan, fyrst og fremst við talu men eisini á skrivt ella við teknum. Málið er sett saman av orðum, og hvørt orðið hevur ávísa merking. Í øllum heiminum eru um 6-7000 mál. Føroyskt er eitt av heimsins minstu málum av talaðum málum. Nógv smá mál kring heimin verða ikki talaði longur.
Mál er neyðugt amboð í politiskum, fíggjarligum og mentanarligum virksemi; alt meir sum eitthvørt tjóðmál breiðir seg, alt meir økist sostatt veldið og ávirkanin hjá tjóðini. Nú royna Stóra Bretland og USA at víðka nýtsluna av enskum, og hetta fær ikki verið uttan samband við royndina at víðka teirra megi og ávirkan. Sagt verður, at franskir myndugleikar stúra fyri, hvussu tað gongur aftur á hondina við tí franska málinum. Hetta er, tá ið samanum kemur, ikki bert eitt málsligt vandamál, men rakar eisini franskt vald og franska ávirkan á heimsins leikpalli.
Málvísindini verða nevnd málfrøði. Summir málfrøðingar vilja vera við, at um eini 100 ár eru helmingurin av teimum o.u. 6000 tungumálunum, ið eftir liva í heiminum, deyð. Og tað er ikki bert málini, ið doyggja; eisini øll tann fjølbroytta mentan, ið livir og er treytað av einum máli, doyr við tí. Vandin er tann, at málið hjá teimum, ið politiska og fíggjarliga valdið hava, trokar seg inn á málið hjá teimum minni mentu, ikki tí at tað málsliga er nakað betri, men stutt sagt tí at tað umboðar vald. Í samskifti, har ið luttakararnir hava ymisk móðurmál, men allir bert nýta eitt teirra, er valdið lagt í hendurnar á tí, sum hevur hetta málið til móðurmál; men trupulleikarnir, ið standast av málsligum smámunum og vantandi kunnleika í samskiftismálinum eru latnir teimum, sum ikki hava hetta samskiftismálið til móðurmál. Harafturat verður við "heimsmálum" ikki bert framt málslig, men við lít eisini mentanarlig kúgan.
Málið hevur tvær funksjónir:
- Innihald (tað, mann faktiskt sigur) - samskiftisfunksjón
- Samskiftisháttur (mátin, mann sigur tað uppá) - identitetskapandi funksjón
Hesar báðar funksjónir hava tvær mótstríðandi avleiðingar: Samskiftisfunksjónin hevur við sær at tað verður meiri standardisera og eins, meðan identitetsfunksjónin hevur við sær fjølbroytni og variasjón.
Tá mann sendir boðskap við máli, so er tað grundleggjandi fýra endamál:
- Indikativ Leggja fram. At úttala seg um naka veruligt í heiminum
- Imperativ Geva ordra. At heimurin skal verða, sum eg sigi
- Interrogativ Spurningar. At finna út av, hvussu heimurin í veruleikanum er
- Optativ Ynskir. At ímynda sær nakað óveruligt um heimin
Í málinum er vanligt at skilja í millum týdningin av orðum
- Prototypisk umboð fyri kategoriir. Dømi; at ganga. Annað dømi; ein bók
- Hypernym liggur omanfyri prototypir. Dømi; at flyta seg. Annað dømi; lesitilfar
- Hyponym meiri neyv definisjón. Dømi; at halta. Annað dømi; ein orðabók
Tá mann greiðir mál, býtur mann málið upp í:
- Fonetik verulig lýsing av orðaljóðum. Akustisk ljóð
- Fonologi tað minsta elementið, sum kann broyta týdningin av orðinum
- Morfologi tað minsta elementið í málinum, sum hevur ein týdning. Dømi; maðurin. maður - in (rót - bundið)
- Syntaks reglur fyri hvussu man ger ein setning. Reglur í málinum
- Semantik læran um týdningin av málinum, hvussu mann skipar vitanina um heimin
- Pragmatik hvussu mann nýtir málið. Tulkingar og týdningar, sum mállæran einsmøll ikki kann greiða frá. Dømi; Um mann spyr "Hevur tú ur?" So er tað ófólkaligt at svara "ja", sjálvt um mállæran sigur at tað skal mann. Rætta svarið uppá spurningin er jú at fortelja spyrjaran, hvat klokkan í veruleikanum er.
Málið skal; vera passandi, hava gjøgnumskygni, fella væl og vera rætt. Málið ger, at fólk í felag geva sær far um, tað sum tosað verur um, og at fólk kunnu samskifta um hvat sum helst; bæðið veruligt og óveruligt, í og uttanfyri støðuna, tey sjálvi eru í.
Vit kunnu gera vart við okkum, við tí samma málsliga mynstri men við ymiskum ljóðum - accent. Hvørja dialekt mann nýtir, veldst um hvagani mann er, men eisini hvussu vil vera viðgjørdur av móttakaranum. Harafturat veldst tað um evni, samskiftismiðil, og hvat mann væntar av málinum.
Eitt, sum verður nógv nýtt í málinun uttan at mann ger sær far um tað, er metonymi. Tað er, tá mann nýtir eitt orð, men orðið merkir meiri, enn grundtýdningurin. Dømi: "Hann gongur á Hoydølum." Hoydalar í hesum døminum merkir studentaskúlin, sum liggur í Hoydølum. Annað dømi: "Halldor Laxness liggur á hylluni." Tað er ikki persónurin, sum liggur á hylluni, men ein bók, har hann er rithøvundur til, sum liggur á hylluni.
Innihaldsyvirlit
Sosial dimensjón[rætta | rætta wikitekst]
Mann varierar hvat mál og dialekt mann nýtir, alt eftir hvør tað er, mann tosar við. Her sipast til individualisering og fløktar sosialar identitetir. Sosialur status ger av hvussu rætt orðini mann nýtir eru. Verða orð nýtt, sum vera nýtt av fólkum av høgum sosialum statusi, so verða hesu orð góðtikin og sæð sum at vera røtt. Tað vil siga, í hesum sammanhengi snýr tað seg ikki um at tey røttu orðini vera vald útfrá innlitið, men meiri av tilvild. So sjálvsmyndin ella identiturin, sum mann ger av sær sjálvum gjøgnum málið, ikki kann koma fyri uttan so, at mann samanber og metir um sosialar bólkar.
Útlendsk ávirkan[rætta | rætta wikitekst]
Málið verður eisini ávirka av útlandinum. Hvussu mann sær uppá aðrar tjóðir og mentanir hevur nógv at gera við makt og dominans. Tey mál, sum mann sær upp til, lænir mann orð og hættir frá. Til dømis íslendskt hevur havt eina ávirkan á føroyskt.
Sapir-Whorf hypotesan[rætta | rætta wikitekst]
Í 1929 komu granskarar framm eini hypotesu, sum er uppkallað eftir teimum, sum sigur at fólk eru avmarkaði, tá tað snýr seg um, hvat tey kunnu hugsa, alt eftir hvat mál tey nýta. Tað er ógjørligt at hugsa tankar sum málið ikki loyvir. Málið er sum ein ramma, har hugsaðu tankarnir ikki kunnu fara út um. Vísindin er ikki komin til nakað endaligt svar um hetta.


text:
Ársfrágreiðing 2012
Skjótt gongur tíðin, og er hettar tann síðsti fundurin, sum núverandi skúlastýrið skipar fyri.
Tá vit byrjaðu okkara arbeiði í skúlastýrinum fyri skjótt fýra árum síðan, løgdu vit eina arbeiðsætlan. Vit ynskja, at børn okkara fáa eina góða, kveikjandi og læruríka skúlatíð. At børn okkara ganga í einum skúla, sum bæði foreldur , næmingar og lærarar eru glað fyri, at skúlin og umhvørvið kring skúlan eru góð og trygg. Hettar er eins neyðugt, sum at vit hava vælútbúnar lærarar og viðkomandi og dagført undirvísingartilfar. Harafturat ynskja vit ein skúla, har trivnaðurin er í hásæti.
Hvat er so komið burturúr hesi fýra árini ?
Tað vóru nógv viðurskifti á skránni, tá skúlastýrið fór til verka, men tað sum vit valdu at leggja dentin á, vóru hølisviðurskiftini í skúlunum og serliga í Tvøroyrar skúla og so skúlagarðarnir. Vit høvdu sjálvandi ynskt, at vit høvdu fingið ein nýggjan skúla, men sum tykkum øllum kunnugt, vóru fíggjarligu karmarnir í kommununi ikki til tað.
Eitt tað fyrsta, sum vit fingu í lag, var ein kanning av inniluft og soppi í skúlunum. Royndir vóru og verða regluliga tiknar.Tað eru gjørdar ábøtur, har tað var neyðugt, og eisini er eykað reingerð sett íverk. Trygdarumboðini í skúlanum hava eftirlit við hesum.
Tað eru keypt innbúgv, borð og stólar til 7 av skúlastovunum í Tvøroyrar skúla, og er ætlanin, at nakrar skúlastovur afturat fáa nýtt innbúgv í nærmastu framtíð.
Nýggjar samvirknar talvur eru keyptar til allar flokkar, og eru hesar til stóra gleði og hjálp, bæði hjá næmingum og lærarum.
Eisini hevur skúlin eina heimasíðu, sum hevur verið virkin í nøkur ár. Hettar krevur nútíðar samfelagið. Seinasta árið hava flokkarnir fingið hvør sína síðu, og er hetta eitt hent amboð ímillum heim og skúla. Vit vildu tó ynskt og arbeiða fram ímóti, at heimasíðan verður enn betri, men her er væntandi tíð og fígging, sum manglar.
Tað er bøtt uppá wc viðurskiftini í Tvøroyrar skúla, men hettar, sum er gjørt, er ikki nøktandi, og verður tað at kalla ein neyðloysn, til vit fáa nýggj og nútíðarhóskandi wc til næmingarnar.
Skúlagarðarnir og umhvørvið kring skúlan vóru raðfestir ovarliga á listanum hjá okkum.
Vit hava arbeitt fram ímóti at fáa skúlagarðar, sum eru áhugaverdir fyri næmingarnar, og sum geva øllum børnunum avbjóðingar av ymiskum slag – skúlagarðar sum eru mennandi og kveikjandi fyri tann einstaka næmingin og ikki bert fyri tey, sum tíma at fáast við bóltspøl.
Vit hava ein virknan skúlagarðsbólk, sum hevur stórar ætlanir til at betra um møguleikarnar hjá børnunum at vera úti í skúlatíðini. Hesin bólkur er mannaður við foreldurum at næmingum úr báðum deildum skúlans, umboð úr skúlastýrinum og lærarum.
Skúlagarðsbólkurin hevur skipað fyri arbeiðsdøgum, har foreldur hava gjørt eitt stórt arbeiði. Valt var at byrja í skúlanum á Tvøroyri. Har bleiv ruddað, plantað og hugnað um við borðum og nøkrum leikum til børnini. Serliga glað eru børnini fyri Super Novuna, sum var sett upp í gamla skúlagarði. Tað var stuttligt at síggja stóra áhugan ímillum børnini, tá hon varð tikin í brúk.
Skúlagarður til børnini í Trongisvágs skúla, ella heldur manglandi skúlagarður, hava vit brúkt nógva tíð uppá. Sjálvandi skulu smáu skúlabørnini hava ein garð at vera í úti. Tað er als ikki nøktandi, at skúlahøllin og eitt parkeringspláss eru einsta tilboð til okkara yngstu næmingar. Gjørd er ein ætlan til skúlagarð her inni, men tíverri gongur ikki altíð, sum ætlað. Vit fingu lovað frá býráðnum, at nú skuldi gongd koma á hetta mál, og okkum kunnugt er tað samtykt í býráðnum at innhegnað økið, sum er oman fyri skúlan í Trongisvági, soleiðis at økið vestanfyri sparkivøllin, kundi gerast til ein tryggan og spennandi skúlagarð. Ein ætlan fyriliggur um tað. Hetta krevur lítið av peningi og kann gerast í stigum, men enn er onki hegn uppkomið, og tískil er málið nærum uppsteðgað. Hetta er sera harmiligt, tá hugsað verður um, at foreldur og lærarar ókeypis og fyri lítlan pening kundu skapt eitt spennandi og mennandi umhvørvi til tey smærru skúlabørnini herinni. Sum støðan er beint nú, meta vit, at bólturin liggur hjá býráðnum. Vit hava gjørt okkara og gera ikki meir, fyrr enn kommunan heldur tær avtalur, gjørdar eru.
Samstarvið ímillum skúlastýrið og býráðið var heldur trekt, tá vit byrjaðu fyri fýra árum síðani. Hetta er bøtt munandi. Vit hava nógv samskifti og hava regluligar fundir. Fundirnir, vit hava havt saman, hava verið við til at beina misskiljingar av vegnum, og eisini eru ymiskar mannagongdir broyttar. Tó skal sigast, at tað harmar okkum, at mál, sum eru viðtikin, ikki verða avgreidd, og halda vit, at tað tekur alt ov langa tíð, til málini verða avgreidd. Eisini er tað ynski frá leiðsluni, at skúlin fær ávísa upphædd at ráða yvir, so ikki alt, sum skal gerast, skal umvegis nevndir og deildir í býráðnum og kundi tískil verið skjótari avgreitt.
Skúlastýrið hevur skipað fyri ymsum fumdarvirksemi. Millum annað hevur skúlastýrið saman við hinum skúlastýrum í oynni skipað fyri fundi í Hovi, har umboð fyri MMR løgdu fram nýggju námsætlanirnar og greiddu frá nýggja próvtalsstiganum.
Eisini er vanligt, at vit hava ein felags skúlatýrisfund fyri alla oynna, og hesaferð var fundurin á Tvøroyri.
Arbeiði hjá SSP í skúlanum riggar væl, og fær SSP bólkurin í Suðuroy bestu skoðsmál frá samskiparanum, Óla Rubekssen. SSP skipar vanliga fyri foreldrafundum í teimum eldru flokkunum, men í ár er skúlin hjá okkum við eini royndarætlan, har SSP eisini er við á foreldrafundum í smábarnadeildini. Hesir fundir, sum vóru við byrjan av skúlaárinum, hava fingið góða móttøku, og eru teir við til at menna foreldranetverkið. Hetta er eitt hent amboð, sum styrkir sambandið ímillum foreldur, heim og skúla og kann skapa betri trivnað í flokkunum.
Tá núverðandi skúlastýrið tók við var tað við Martini Eidesgaard, sála, sum skúlastjóra. Skúlin hevur í summar fingið nýggja leiðslu, og er Johan Joensen skúlastjóri, Finn Thomsen varaskúlastjóri og Heri Thorsteinsson deildarleiðari. Hetta eru kend andlit í okkara skúla. Vit ynskja teimum blíðan byr og takka vit fyri gott samstarv.
Tað hava verið til fleiri merkisdagar í skúlanum seinasta árið, og skipaði býráðið fyri samkomu 28. Juni í ár .
Karl Johannesen er givin eftir 31 ár sum lærari í skúlanum, og vilja vit takka honum fyri drúgva og góða tænastu.
Sólrun Luid hevði 40 ára starvsdag, og enn hava vit Sólrun í starvi, og takka vit eisini henni fyri drúgva og góða tænastu.
Jóna Sørensen er somuleiðis givin eftir 30 ár sum skúlasjúkrasystir.
Skúlin í Trongisvági fyllir 30 ár 6. Novembur í ár, og verður háttíðarhald tann dagin fyri næmingum, lærarum og avvarðandi myndugleikum skúlans.
Ársfrágreiðing 2012
Skjótt gongur tíðin, og er hettar tann síðsti fundurin, sum núverandi skúlastýrið skipar fyri.
Tá vit byrjaðu okkara arbeiði í skúlastýrinum fyri skjótt fýra árum síðan, løgdu vit eina arbeiðsætlan. Vit ynskja, at børn okkara fáa eina góða, kveikjandi og læruríka skúlatíð. At børn okkara ganga í einum skúla, sum bæði foreldur , næmingar og lærarar eru glað fyri, at skúlin og umhvørvið kring skúlan eru góð og trygg. Hettar er eins neyðugt, sum at vit hava vælútbúnar lærarar og viðkomandi og dagført undirvísingartilfar. Harafturat ynskja vit ein skúla, har trivnaðurin er í hásæti.
Hvat er so komið burturúr hesi fýra árini ?
Tað vóru nógv viðurskifti á skránni, tá skúlastýrið fór til verka, men tað sum vit valdu at leggja dentin á, vóru hølisviðurskiftini í skúlunum og serliga í Tvøroyrar skúla og so skúlagarðarnir. Vit høvdu sjálvandi ynskt, at vit høvdu fingið ein nýggjan skúla, men sum tykkum øllum kunnugt, vóru fíggjarligu karmarnir í kommununi ikki til tað.
Eitt tað fyrsta, sum vit fingu í lag, var ein kanning av inniluft og soppi í skúlunum. Royndir vóru og verða regluliga tiknar.Tað eru gjørdar ábøtur, har tað var neyðugt, og eisini er eykað reingerð sett íverk. Trygdarumboðini í skúlanum hava eftirlit við hesum.
Tað eru keypt innbúgv, borð og stólar til 7 av skúlastovunum í Tvøroyrar skúla, og er ætlanin, at nakrar skúlastovur afturat fáa nýtt innbúgv í nærmastu framtíð.
Nýggjar samvirknar talvur eru keyptar til allar flokkar, og eru hesar til stóra gleði og hjálp, bæði hjá næmingum og lærarum.
Eisini hevur skúlin eina heimasíðu, sum hevur verið virkin í nøkur ár. Hettar krevur nútíðar samfelagið. Seinasta árið hava flokkarnir fingið hvør sína síðu, og er hetta eitt hent amboð ímillum heim og skúla. Vit vildu tó ynskt og arbeiða fram ímóti, at heimasíðan verður enn betri, men her er væntandi tíð og fígging, sum manglar.
Tað er bøtt uppá wc viðurskiftini í Tvøroyrar skúla, men hettar, sum er gjørt, er ikki nøktandi, og verður tað at kalla ein neyðloysn, til vit fáa nýggj og nútíðarhóskandi wc til næmingarnar.
Skúlagarðarnir og umhvørvið kring skúlan vóru raðfestir ovarliga á listanum hjá okkum.
Vit hava arbeitt fram ímóti at fáa skúlagarðar, sum eru áhugaverdir fyri næmingarnar, og sum geva øllum børnunum avbjóðingar av ymiskum slag – skúlagarðar sum eru mennandi og kveikjandi fyri tann einstaka næmingin og ikki bert fyri tey, sum tíma at fáast við bóltspøl.
Vit hava ein virknan skúlagarðsbólk, sum hevur stórar ætlanir til at betra um møguleikarnar hjá børnunum at vera úti í skúlatíðini. Hesin bólkur er mannaður við foreldurum at næmingum úr báðum deildum skúlans, umboð úr skúlastýrinum og lærarum.
Skúlagarðsbólkurin hevur skipað fyri arbeiðsdøgum, har foreldur hava gjørt eitt stórt arbeiði. Valt var at byrja í skúlanum á Tvøroyri. Har bleiv ruddað, plantað og hugnað um við borðum og nøkrum leikum til børnini. Serliga glað eru børnini fyri Super Novuna, sum var sett upp í gamla skúlagarði. Tað var stuttligt at síggja stóra áhugan ímillum børnini, tá hon varð tikin í brúk.
Skúlagarður til børnini í Trongisvágs skúla, ella heldur manglandi skúlagarður, hava vit brúkt nógva tíð uppá. Sjálvandi skulu smáu skúlabørnini hava ein garð at vera í úti. Tað er als ikki nøktandi, at skúlahøllin og eitt parkeringspláss eru einsta tilboð til okkara yngstu næmingar. Gjørd er ein ætlan til skúlagarð her inni, men tíverri gongur ikki altíð, sum ætlað. Vit fingu lovað frá býráðnum, at nú skuldi gongd koma á hetta mál, og okkum kunnugt er tað samtykt í býráðnum at innhegnað økið, sum er oman fyri skúlan í Trongisvági, soleiðis at økið vestanfyri sparkivøllin, kundi gerast til ein tryggan og spennandi skúlagarð. Ein ætlan fyriliggur um tað. Hetta krevur lítið av peningi og kann gerast í stigum, men enn er onki hegn uppkomið, og tískil er málið nærum uppsteðgað. Hetta er sera harmiligt, tá hugsað verður um, at foreldur og lærarar ókeypis og fyri lítlan pening kundu skapt eitt spennandi og mennandi umhvørvi til tey smærru skúlabørnini herinni. Sum støðan er beint nú, meta vit, at bólturin liggur hjá býráðnum. Vit hava gjørt okkara og gera ikki meir, fyrr enn kommunan heldur tær avtalur, gjørdar eru.
Samstarvið ímillum skúlastýrið og býráðið var heldur trekt, tá vit byrjaðu fyri fýra árum síðani. Hetta er bøtt munandi. Vit hava nógv samskifti og hava regluligar fundir. Fundirnir, vit hava havt saman, hava verið við til at beina misskiljingar av vegnum, og eisini eru ymiskar mannagongdir broyttar. Tó skal sigast, at tað harmar okkum, at mál, sum eru viðtikin, ikki verða avgreidd, og halda vit, at tað tekur alt ov langa tíð, til málini verða avgreidd. Eisini er tað ynski frá leiðsluni, at skúlin fær ávísa upphædd at ráða yvir, so ikki alt, sum skal gerast, skal umvegis nevndir og deildir í býráðnum og kundi tískil verið skjótari avgreitt.
Skúlastýrið hevur skipað fyri ymsum fumdarvirksemi. Millum annað hevur skúlastýrið saman við hinum skúlastýrum í oynni skipað fyri fundi í Hovi, har umboð fyri MMR løgdu fram nýggju námsætlanirnar og greiddu frá nýggja próvtalsstiganum.
Eisini er vanligt, at vit hava ein felags skúlatýrisfund fyri alla oynna, og hesaferð var fundurin á Tvøroyri.
Arbeiði hjá SSP í skúlanum riggar væl, og fær SSP bólkurin í Suðuroy bestu skoðsmál frá samskiparanum, Óla Rubekssen. SSP skipar vanliga fyri foreldrafundum í teimum eldru flokkunum, men í ár er skúlin hjá okkum við eini royndarætlan, har SSP eisini er við á foreldrafundum í smábarnadeildini. Hesir fundir, sum vóru við byrjan av skúlaárinum, hava fingið góða móttøku, og eru teir við til at menna foreldranetverkið. Hetta er eitt hent amboð, sum styrkir sambandið ímillum foreldur, heim og skúla og kann skapa betri trivnað í flokkunum.
Tá núverðandi skúlastýrið tók við var tað við Martini Eidesgaard, sála, sum skúlastjóra. Skúlin hevur í summar fingið nýggja leiðslu, og er Johan Joensen skúlastjóri, Finn Thomsen varaskúlastjóri og Heri Thorsteinsson deildarleiðari. Hetta eru kend andlit í okkara skúla. Vit ynskja teimum blíðan byr og takka vit fyri gott samstarv.
Tað hava verið til fleiri merkisdagar í skúlanum seinasta árið, og skipaði býráðið fyri samkomu 28. Juni í ár .
Karl Johannesen er givin eftir 31 ár sum lærari í skúlanum, og vilja vit takka honum fyri drúgva og góða tænastu.
Sólrun Luid hevði 40 ára starvsdag, og enn hava vit Sólrun í starvi, og takka vit eisini henni fyri drúgva og góða tænastu.
Jóna Sørensen er somuleiðis givin eftir 30 ár sum skúlasjúkrasystir.
Skúlin í Trongisvági fyllir 30 ár 6. Novembur í ár, og verður háttíðarhald tann dagin fyri næmingum, lærarum og avvarðandi myndugleikum skúlans.


text:
Fríggjakvøldið 8. mars kl. 19.00
Fjepparafelagið Reyði Pantarin skipar fyri damuborðhaldi á Svangaskarði á altjóða kvinnudegnum, 8. mars.
Lagt upp er til eitt hugnaligt og stuttligt kvøld, har damur í øllum aldri kunnu hugna sær saman.
Skráin:
- Vælkomudrykkur
- kalt borð
- dessert
- Sangframførslur frá Victoriu á Lakjuni & Fróða Bjarnason
- Sigrun Johannesen, stylistur og eigari av Insito greiðir frá vármótanum 2019 v.m.
- Hjørdis Nesá, hárfríðkanarkvinnar greiðir frá hármótanum 2019 v.m.
- Shaila Dam Jacobsen, make-up artistur greiðir frá um make-up og litir
- Klumma frá Ceciliu Jacobsen
- Sølubásar
Teknað teg við at senda eini SMS-boð á tlf.: 26 22 77 seinast mikudagin 6. mars.
Atgongumerkið verður goldið við dyrnar, og kostar 200 kr. Atgongumerkið er samstundis ein lutaseðil.
Fjepparafelagið Reyði Pantarin


text:
- Eg eigi í hesum døgum at verða í Vestmannaoyggjunum við Útnorðurráðnum. Ætlanin hjá mær var eisini at fara við ferðalagnum, sum fór avstað í gjár. Grundin til, at eg havi fingið varamannin at fara fyri meg, er, at eg sum borgarstjórin fyri Sands kommunu havi móttikið teldupostar frá Sea Shepherd viðhaldsfólki.
Tað sigur Brandur Sandoy við in.fo í dag.
Hann vísir á, at onkur av hesum teldupostum er av serliga grovum slag, sum nú er meldað til løgregluna.
- Talan er um hóttan ímóti mínum persóni sum borgarstjóra, og tí kenni eg tað rættari at verða her heima heldur enn at verða í Vestmannaoyggjunum og hava ampa um familjuna her heima.
Brandur sigur, at hann hevur móttikið fleiri teldupostar, eitt nú postar sum biðja um upplýsingar um Føroyar og føroyingar, umframt teldupostar sum finnast at grindadrápi - og so eisini teldupostar, sum eru meiri og minni grovir, sum hann tekur til.
- Higartil er tað tó bara tann eini telduposturin sum er borin løgregluni í hendi, sigur borgrstjórin í Sands kommunu, Brandur Sandoy, við in.fo


text:
Panamaveitin
Panamaveitin er millum heimsins mest týdningarmiklu sjóvegis farvegir.
Søgan[rætta | rætta wikitekst]
Í fleiri øldir høvdu fólk og landastjórnir droymt um eina sjóleið, ið kundi binda saman Atlantshavið og Kyrrahavið, tvørtur um tann 80 kilometur breiða Panamaslættan í Panama. Longu í 1534 kannaði týski keisarin Karl fimti, sum eisini var kongur í Spania, um tað var møguligt at gera eina siglingarveit á staðnum, so siglast kundi úr Atlantshavinum tvørturum Panamaslættan beinleiðis yvir í Stillahavið. Men eftirmaður Karl fimta á sponsku trónuni, Filip annar, hevði ongan hug at fara undir ætlanina. Hann metti at trupulleikarnar, sum verkfrøðingar vístu á, vóru alt ov umfatandi. Hann skal eisini hava sagt, at ætlanin var “ímóti Guds vilja.[tørvar keldu] Í 1880 átók eitt franskt felag, undir leiðslu av fransmanninum Ferdinant de Lesseps, sær at gera Panamaveitina. Ferdinant de Lesseps hevði staði á odda, tá Suez veitin var grivin, og var kendur fyri bragdi, sum Suezveitin var mett at vera.
Tá fransmenn fóru til verka gjørdist skjótt greitt, at her vóru trupulleikar, sum ikki var roknað við frammanundan. Fyrsti stóri trupulleikin, ið tók seg upp vóru mongu lívshóttandi sjúkurnar, sum raktu arbeiðsfólkið. Talan var um sjúkur, sum t.d. kolera, malaria, gulur fepur og pest. Fyri hesar sjúkur fanst tá ongin grøðandi heilivágur. Og lendið var eisini ein stór plága í nógvar aðrar mátar. Har var hópur av eitrandi slangum, flogkyktum, mórudíkjum, kyksendi, flóðaldum og jarðskjálvtum. Arbeiðsfólkið var eisini plága av skriðulopum, ið kundu taka meira enn 55.000 rúmmetrar av mold og fjala hús, jarnbreytir og gravimaskinur í hópatali. Vanliga tók tað arbeiðsfólkinum fleiri vikur at rudda upp eftir slík skriðulop. Mett var at 21.900 mans lótu lív, tá fransmenn stóðu fyri arbeiðinum. Tað vóru túsundtals franskir smáspararar, ið fíggjaðu verkætlanina hjá Ferdinant de Lesseps, ið endaði sum ein av heimsins størstu gølum, tá verkætlanin fór á húsagang. Fyri at bjarga tí, sum bjargast kundi var eitt annað felag stovnað, men eisini tað miseydnaðist.
Í 1902 eydnaðist at selja verkætlanina til USA fyri 40 milliónir dollarar, sum tá sjálvandi var ein risa upphædd. Men amerikanarar vóru nøgdir við handilin, og við forsetanum Theodore Roosevelt var við góðum hugi farið undir arbeiði at knýta saman Atlantshavið og Kyrrahavið. Amerikanarar mettu sjálvandi ikki at hetta fór at vera ein stórvegis trupul uppgáva, men ongantíð áður hevur ein byggiætlan rent seg í so nógvar forðingar. Tá verkætlanin var liðug var mett at umleið 27.500 arbeiðsmenn høvdu latið lív frá tí, at fransmenn byrjaðu arbeiðið til veitin var liðug í 1914.[tørvar keldu]


text:
Tá fór nú eisini hin lærusveinurin inn, sum fyrr var komin til grøvuna, og hann sá og trúði. Tí at enn høvdu teir ikki skilt skriftina, at hann átti at rísa upp frá deyðum. (Jóhs. 20,8-9)
Frásøgn Jóhannesar um Jesu uppreisn ber dám av stórtíðindum! Tú kennir sterka spenningin millum linjurnar, skund og skiman…
Maria Magdalena er fyrst harúti. Hon sær, at steinurin er tikin frá grøvini, og hon rennur aftur til lærusveinarnar! Hetta mugu teir skjótast gjørligt frætta.
Síðani koma Pætur og Jóhannes, hann, ið altíð lítillátin fjalir seg undir einum “dulnevni”, sum t.d. Her: “hin lærusveinurin”. Eisini teir hava skund: “Teir runnu báðir tveir í felag, men hin lærusveinurin rann frammanfyri, skjótari enn Pætur, og kom fyrr til grøvina”. Er hetta ikki einastu ferð, vit frætta nakað um kapprenning millum tveir lærusveina-leiðarar? Og hóast sítt vanliga smædni hevur Jóhannes hesaferð ikki kunna gloymt, at hann var fyrstur við grøvina! Vanliga var tað ivaleyst Pætur, ið tók tað plássið!
Pætur yvirtók eisini ta spennandi kanning av sjálvari grøvini. Hann fór innar og fann línklæðini, men likamið var burtur. Men hann gáaði um ein lítlan staklut: sveittadúkurin, sum hevði ligið um høvur Jesu, var ikki blakaður til viks, men lá samanballaður á einum staði fyri seg sjálvan. Tað peikar hvørki á flýggjan í skundi ella á líkrænarar.
At enda fer eisini Jóhannes inn í grøvina. Higartil hevði hann verið nøgdur við bert at kaga innar. Nú fær hann yvirlit yvir alt, og hann skilir, hvat er farið fram. Uppreisnin er ein veruleiki! Jesus livir! “Hann sá og trúði”.
Men hann hevði tá ikki fingið tað endaliga prógvið? Nei, men i ljósi av skriftini skilti hann, hvat var farið fram. Sama var galdandi Pætur: “Tí at enn høvdu teir ikki skilt skriftina, at hann átti at rísa upp frá deyðum”. Tað er reiðilig tala. Men nú skiltu teir!
Hvussu skulu vit, ið liva í dag, kunna koma til trúgv á Jesu uppreisn? Tað endar altíð í tí vali, ikki skepst undan: annaðhvørt boyggja vit okkum fyri eygnavitnunum í heilagu skriftini ella vraka vit vitnisburð teirra. Hann “trúði”, vegleiddur til sannleikan av skriftarinnar orði. Annar vegur til trúgv uppá Jesu uppreisn gevst ikki.
úr andaktsbókini Livandi steinar


text:
Friður
Friður kann definerast sum frávera av fíggindaskapi, skeldarí og ósemju og er tað mótsatta av kríggi. Orðið kann eisini nýtast um eina støðu sum er trygg, har ongin vandi er á ferð og ongin hóttan um vápnað stríð. Orðið kann nýtast um stilli og um at tað er friðarligt, báði konkret í umhvørvinum men eisini ein kensla av friði í sálini. Orðið kann eisini tulkast sum ein heilsan.
Orðið friður kemur úr norrønum friðr sum merkir «kærleiki» og «friður» og er í ætt við frælsi.
Á fleiri málum verður orðið fyri frið brúkt sum ein heilsan ella eitt farvæl, til dømis tað hawaiska orðið Aloha og tað arabiska orðið Salam. Á enskum verður orðið brúkt sum eitt farvæl, serliga fyri tey deyðu í Rest In Peace. Í føroysku fólkakirkjuni er eisini vanligt at hoyra prestin siga "Friður verið við tykkum". Í Jólaevangeliinum hoyra vit eisini setningin: "Friður á jørð, og í menniskjum góður tokki! Friðarmerkið er merki sem er notað fyrir frið og oftast sett það sem merki allheimsins.


text:
2162.18 - Víðkað metodologi í masterlæru
Skeiðsnummar
2162.18
Heiti
Víðkað metodologi í masterlæru
ECTS
5
Fortreytir
Kravt skeið á triðja semestri. Skal hava staðið skeiðið Metodologi í masterlæru.
Endamál
Endamálið við skeiðinum er at stuðla teimum lesandi í at menna teirra metodologisku tilgongd og førleikar til teirra master-ritgerð.
Innihald
Vitan um: At finna og velja bókmentir, sum eru viðkomandi fyri eina metodologiska tilgongd. hvussu problemgrundað, refleksiv og praksisrættað tilgongd verður nýtt í akademiskari gransking. Hvørjar metodologiskar avleiðingar standast av einum greiðsluevni, einum granskingarspurdómi og problemgrundaðum arbeiði. Leiklutin hjá granskaranum og granskingaretikk.
Læru- og undirvísingarhættir
Skeiðið er grundað á eina samanseting av fyrilestrum, seminarvirksemi og virknum lesandi.
Læruúrtøka
Lesandi skal vera før/ur fyri at: Áseta greiðsluspurningar innan eitt valt evni umframt tilhoyrandi greinandi sjónarmið. Hugsa kritiskt um epistemologi í vitanarframleiðslu, við støði í einum valdum evni Vísa vitan og førleikar av etiskum týdningi í vitanarframleiðslu Førleikar at sameina ástøði, sum hjálpa at eyðmerkja greiðsluspurning og slag av spurdómi innan eitt ávíst/úrvalt evni. Førleikar at skilja greiningina av einum valdum tema sum eitt refleksivt, samanhangandi og problemgrundað verk.
Próvtøkuháttur
Skrivlig einstaklingauppgáva á 3000-6000 orð
Próvdøming
Innanhýsis
Próvtalsstigi
7-talsstigin
Lestrarlisti
Bókmentalistin er tøkur á Moodle. Aftrat hesum skulu tey lesandi leggja egnar bókmentir afturat. Vegleiðandi síðutal er 200.
Ábyrgd
Erika Anne Hayfield


text:
Argja Bóltfelag varð stovnað 15. august 1973. Tað var danin Johnny Nyby saman við øðrum ítróttaráhugaðum á Argjum, sum breyt slóð fyri Argja Bóltfelag ella AB.
Á vári 1974 fekk AB sína fyrstu nevnd. Í henni sótu: Johnny Nyby, formaður, Fróði Olsen, næstformaður, Sonja á Argjaboða, kassameistari og Kristian Arge, skrivari. Hinir stjórnarlimirnir vóru: Erling Olsen, Sæmundur Mortenen og Jens Hansen.
Sama árið luttók felagið í teimum regluligu kappingunum.
Vánaligar venjingarumstøður vóru at byrja við - bert ein trongligur skúlagarður. Seinni fekst eitt stykki niðan fyri skúlan at íðka á, sum var 20 x 40 fermetrar til støddar.
Eingin vøllur var á Argjum tá, men við vælvild frá fótbóltsfeløgunum í Havn og Tórshavnar Býráð, kundi AB læna vøllin í Gundadali at venja og leika dyst á, og soleiðis var gjørligt at halda lív í felagnum.
Í 1983 varð fótbóltsvøllur gjørdur á Argjum. Hetta betraði munandi um umstøðurna hjá felagnum.
Í 1985 bleiv AB húsið bygt. Hetta varð gjørt, tí hølistrupuleikar vóru í skúlanum. Ovara hæddin í húsinum varðbleiv gjørt til tvær skúlastovur. AB húsast soleiðis í neðra í húsinum. Eftir at skúlin gavst at nýta hølini í AB-húsinum, húsaðist frítíðarskúlin nøkur ár í ovaru hæddini.
Í 1998 varð graslíki lagt á vøllin, og felagið fekk somu umstøður sum flest øll feløg í landinum.
Í 2009 var stórt áskoðaraskýli bygt við vøllin. Umstøðurnar hjá áskoðarunum vóru nú munandi betri enn áður, tí sitast kundi á góðum plastsetrum undir taki og í lívd fyri veðrinum.
Í 2010 var 12 ára gamla graslíkið á vøllinum tikið av og nýtt, modernað graslíki varð lagt á vøllin.
Við ársenda 2010 keypti Argja Bólfelag AB-húsið frá Tórshavnar Kommunu.
Á heysti 2011 bleiv økið á niðaru síðu av vøllinum, uttan fyri hegnið, breiðkað. 3 Ljósmastrar blivu settar upp á niðaru síðu, so ljósviðurskiftini á vøllinum blivu munandi betri.
Í juni 2013 varð ein nýmótans elektroniskur stórskíggi settur upp á niðaru síðu á vøllinum. Á stórskíggjanum ber til, umframt at síggja klokkutíðina og málstøðuna, at vísa tekst og livandi myndir, so nú er meira undirhaldandi hjá áskoðarunum at vera til fótbóltsdyst á Argjum.
Í 2013 og 2014 hevði stadionøkið heitið "Blue Water Arena"
Í 2015 fekk stadionøkið heitið "Skansi Arena".
Í 2015 var undirhæddin í áskoðaraskýlinum liðugt innrættað við 4 skiftirúmum, skrivstovu, dómararúm, fysiterapirúm, venjingarrúm, felagshøli/køkur, vaskirúm, wc v.m. Umstøðurnar blivu nú munandi betur í mun til trongligu umstøðurnar sum higartil hava verið í AB-húsinum.
-----
Hvussu byrjaði AB? Les grein hjá Fróða Olsen við at trýsta her (link óvirkið í løtuni).
-----
Yvirlit yvir allar formenn í AB frá 1973 - 2013 sæst við at trýsta her (link óvirkið í løtuni).
Yvirlit yvir allar starvsnevndir í AB frá 1973 - 2013 sæst við at trýsta her (link óvirkið í løtuni)


text:
Landsinnsavningin 2018
Úrslitið av landsinnsavningini 2018. Reyði Krossur Føroya takkar fyri tann stóra stuðulin vit hava fingið.
Innsamling frá bússum
Reyði Krossur skipar á hvørjum ári fyri eini landsinnsavning um heystið. Vit ganga tá hús í hús við bússum og savna inn pening til hjálpararbeiði okkara í Føroyum og uttanlands.
Umframt árligu landsinnsavningina savna vit inn pening til hjálpararbeiðið okkara alt árið.
Til ber at stuðla hjálpararbeiðinum hjá Reyða Krossi umvegis heimasíðuna, umvegis okkara kontur í føroysku peningastovnunum og gjøgnum okkara innsavningar-telefonnummar 90 56 56. Eisini ber til at lata kr. 100 við at sms'a "GEV" til 1910.
Hvørja ferð tú ringir á 90 56 56, stuðlar tú Reyða Krossi við 150 krónum.
Afturat hesum kann henda, at Reyði Krossur skipar fyri bráðfeingis innsavningum í sambandi við brádligar og/ella ógvusligar hendingar og støður.
Hvat røkkur peningurin til?
50 kr.
Røkka t.d. til at mata einum barni í Sýria í tríggjar vikur.
150 kr.
Røkka t.d. til 3000 litrar av reinum drekkivatni í Syria.
200 kr.
Røkka t.d. til tjaldbuðir at verja tvær flottafólkafamiljur móti regni og vindi.
500 kr.
Røkka t.d. til mat til fimtan hungrað børn í ein mánað.


text: SwimNews.dk og heimasíðan hjá VAT skriva í kvøld, at Mads Glæsner hevur valt at skifta frá Sigma Nordsjælland til “Vestegnens Aqua Team“. Talan er um skifti millum tvey av størstu feløgum í Danmark, við dugnaligum høvuðsvenjarum og nøkrum av bestu donsku svimjarum á liðunum; so á pappírinum er ikki talan um ta heilt stóru broyting. Men hinvegin, so vísa sovorðin skifti seg ofta at vera tað reina “make or break” hjá svimjarum, har tað kann væl ganga betri, men eisini væl kann verða byrjanin til endan. Vit fáa at síggja, hvussu tað hepnast hjá Glæsner.


text:
Sveis gjørdist uttanveltaland í 1815 Og hevur ikki verið uppi í nøkrum kríggi í Evropa síðan. Mong fólk búgva í rættiliga avbyrgdum dølum, og fólkið talar ikki sama mál. Kortini er samanhaldið gott, og landið hevur lagt seg eftir at fáa sum mest burtur úr avmarkaða tilfeingi sínum. Uttanveltaða støðan og tryggu politisku viðurskiftini eru tvær av atvoldunum til, at Sveis er vorðið altjóða fíggjarmiðdepil.
Mangar fyritøkur og mangir bankar hava høvuðsskrivstovu í vakra býnum, Geneve, við Genevevatn. Eisini hava mangir altjóða felagsskapir høvuðssæti her, tí landið er uttanveltað og politisku viðurskiftini trygg. Nevnast kunnu Reyði Krossur, Heimsheilsustovnurin (WHO) og høvuðsdeild ST í Evropa.
Hóast lítil rávøra er í landinum, er Sveis týdningarmikið ídnaðarland. Mong teirra, ið arbeiða í ídnaðinum, eru serútbúgvin at gera ídnaðarvørur, sum eru dýrar og viga lítið. Meginparturin av tí, gjørt verður, verður flutt út, tí at heimamarknaðurin er lítil. Mong stór fleirtjóðafeløg eru sveisisk.
Landbúnaðarumstøðurnar eru ikki av teimum bestu, men niðri í fruktagóðu dølunum verður nógv velt og dyrkað, og í lýggju líðunum, ið horva suðureftir, dyrka bøndurnir frukt og vínber. Vanligt er at hava mjólkarframleiðslu her um leiðir. Neyt, seyður og geitir verða tíðliga slept út á tað gróðrarmikla summarbeitið uppi í hálendinum og verða tikin oman aftur í dalarnar um heystið. Mjólkin verður kæsað til ymisk ostasløg, t.d. Emmentaler.
Fýra ymisk mál verða talað í Sveis, fjølmæltasta landi í Evropa. Almenn mál eru týskt, franskt og italskt. Fjórða málið er retoromanskt, sum verður talað í summum fjarløgdum bygdaløgum uppi í fjøllunum. Retoromanskt hevur nú eisini fingið støðu sum alment mál; 1% av fólkinum talar retoromanskt.
Í Sveis, Eysturríki og í lítla landinum Liktinstein eru hægstu fjøll í Evropa, Alpurnar. Høga fjallalendið er atvold til, at londini eru skipað, sum tey eru, politiskt, tí at so ilt hevur verið at komið fram í høgu fjøllunum. Sveis og Eysturíki eru býtt í landslutir, ið hava rættiliga nógv vald á egnum viðurskiftum. Londini hava ikki samband beinleiðis við sjógv, og ráevni eru næstan eingi, tí hava øll trý londini verið noydd at hava góð viðurskifti við grannar sínar og skipa ídnaðin soleiðis, at hann krevur lítla rávøru.
Høgu Alpurnar eru tvørtur um Sveis og Eysturíki og gera natúrligt mark ímillum norðara part av Evropa og londini suðuri við Miðjarðarhav. Fyrr máttu fólk fara norður ella suður um Alpurnar ígjøgnum trong skørð, sum javnan vórðu avkavað. Nú er framkomandi eftir vegi ella jarnbreyt alt árið, tí at høgar brýr eru bygdar, og tunlar eru skotnir ígjøgnum fjøllini. Sveisisk byggifeløg eru vorðin ímillum tey fremstu í heiminum at gera tunlar.
Gróðurin í Alpunum er gott dømi um, hvussu nógv hitalagið ávirkar gróðrarlíkindini. Ovast vaksa bara harðførastu plantur. Leyvskógur veksur niðri í dølunum, ovari veksur nálaskógur, hann tolir meiri kava, tí at greinarnar eru bendar niðureftir. Oman fyri skógarmarkið er berligt kjarrlendi, og har vaksa lágar blómuplantur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Bern
Vídd: 41.284 km2
Fólkatal: 7.484.000
Alment mál: týskt, franskt, italskt og retoromanskt
Átrúnaður: kristindómur 92%, aðrir 8
Stýrirlag: fólkaræði, fleirflokkaskipan
Gjaldoyra: sveisiskur frankur (CHF)


text:
Kend listafólk í Tjørnuvík
Seinastu vikurnar hava trý kend andlit búð í Listafólkabústaðnum í Tjørnuvík, talan er um Evu, Martijn og Floortje sum vitja fyri fjórðu ferð.
Tey hava haft verkætlanir í ymiskum skúlum runt um í landinum ígjøgnum Listaleypin. Eisini hava tey haft eitt kvøld saman við teimum ungu í Garnhúsinum á Oyri.
Seinasta sunnudag bjóðaðu tey øllum tjørnuvíkingum inn til forkunnga myndaframsýning í Listafólkabústaðnum. Niðanfyri síggjast myndir frá framsýningini og kvøldinum í Garnhúsinum.
Tað var í 2014, at Sunda kommuna gjørdi gamla skúlan í Tjørnuvík um til Listafólkabústað. og sigast má, at hetta hevur verið sólskinssøga. Kommunan samstarvar við LISA um útleigan av Listafólkabústaðnum.
http://www.sunda.fo/borgarin/tidindi/index.php/1835-kend-listafolk-i-tjornuvik#sigProId5312818839